text:
M' ti Cuisine bonbon
Fè yon bonbon pou timoun ou se toujou yon moman espesyal. E fè li kolore byen? De la vaisselle pou bonbon a èd Poukisa ta dwe èglemAn rete jis arrondi? Chwazi a fòm sa pitit ou renmen. Asire w ou founen li pou san fot tanperati a. Ekore bonbon a e fè li pi enteresan pou timoun ou. Li se lè bonbon èd
Inifòm lekòl anime
Rad sa a leve jwèt la, ou pral fè être pansman moute klere, jenn ti engergitic lekòl va fi sa a nan inifòm l, ki deja pare pou tounen lekòl apwè yon long fen semèn nan. Abiye l ak pran plezi nou.
Bonne nuit bo 2
Sur ak ret tann koup lan pou fè yo bo mwen. Stop stop @ estope Sur lè moun gade sou ou.
Cendrillon estil chanm Décoration
Tout rèv ti fi D' être yon bèl Pwensès Et imagines tèt li te abiye nan mousseux boul toge Et tiaras, rete nan yon castle. Sanp fantasy sa a de terres aux nou tout paske beauté Et perfection surprises nou tout kote nou gade.
Byenveni nan BBDressup.com, se yon plezi nèt san abiye nan jwèt pou fi sit entènèt. Chak Et chak jou nou fonction 6 nouvo libre rad moute jwèt. sa se pwèske 40 nouvo filles jwèt pa semenn yo tout approprié pou nou odyans jenn gason. Nou pwèske ont abiye jwèt pou fi. Maryaj, mode, célébrités, prensès, contes, ak mermaid abiye jwèt pou sèlman bay non de twa. Boudis nou gen tou rad animal moute jwèt ak cuisine jwèt, jwèt VPN pou fi ak lis la va. Bon de tout, se sa tout nou fi jwèt yo nèt gratis, epi nou pa bezwen une connexion ou abònman yo. jis vini ak mache jan ou renmen tout de nou lib rad moute jwèt chak jou. Tanpri, tchyeke tounen souvan, jan nou toujou chanje e amelyore rad nou moute sit entènèt jwèt.
D' 2011-2012, tout dwa rezève. patrone pa Abiye jwèt


c: text/html

text:
Ranfòsman kapasite manm radyo ak òganizasyon nan "Installation et maintenance de l'énergie altenative"
20 lane apre, Fondasyon JMV ap mande jistis pou pè Jean Marie VincentPublié le 29 août 2014
Fondasyon Jan Mari Vensan selebre 20 lane depi nèg ak zam te fè kò sasinay sou pè kongregasyon Monfòten an Jean Marie Vincent 28 out 1994. Nan okazyon sa a lavi defen an te remonte sou tab konferans lan nan lide pou raple sa ki la toujou yo ki kalite gason vanyan, kè sansib, patriyòt ki te tonbe anba bal asasen yo.
Frantz Grandoit ki se kòdonatè konsèy diresyon k ap mennen FJMV epi ki se ansyen zanmi (...)
Bilan 15èm edisyon inivèsite popilè aPublié le 26 août 2014
Soti 10 pou rive 21 jiyè 2014 la, divès enstitisyon ki se ICKL, SAKS, PAPDA, ITECA, PAJ, SOFA reyalize 15èm edisyon Inivèsite Popilè a. Nan okazyon (...)
Lòt Atik
- Bilan 15èm edisyon inivèsite popilè a
- Ebola, yon nouvo epidemi otorite yo ta dwe fèmen baryè pou li
- Ayiti, 99 lane aprè, fòs okipasyon an toujou la. Ayisyen patriyòt an n ranmase fòs nou pou n reprann dwa granmoun peyi a.
- Tèt Kole ti Peyizan ayisyen denonse konze ak jida k ap kontinye likide richès peyi a nan okazyon 27 lane masak Jan Rabèl.
- Kolera, ki moun ki responsab ?
- Le créole cherche ses premiers académiciens
- Lansman enskripsyon kandida pou vin manm Akademi kreyòl Ayisyen an
- Eleksyon 26 oktòb tèt dwat ?
- PNRE : Gwoup k ap apiye rapatriye ak refijye yo (GARR) mande Leta aji vit an favè Ayisyen k ap viv nan repiblik Dominikani yo
- Pwosesis mete moun deyò nan kay ak sou tè nan sant vil Pòtoprens lan : yon vyolasyon dwa moun

robotstxt: allowed

filter: keep


text: 1Men lis chèf fanmi pèp Izrayèl la ak kòmandan rejiman mil sòlda ak kòmandan divizyon san sòlda ansanm ak lòt anplwaye yo te konte ki t’ap sèvi ak wa a nan gouvènman li. Chak mwa nan lanne a te gen yon gwoup vennkatmil gason (24.000) ki te desèvis sou lòd yon chèf diferan. 2Pou gwoup ki te desèvis pou premye mwa a, se Jachobeam, pitit gason Zabdyèl la, ki te chèf. 3Se te yon moun nan fanmi Farèz. Li te kòmandan tout chèf lame ki te desèvis pou premye mwa a. 4Pou gwoup dezyèm mwa a, se te Dodayi, moun lavil Akoa, ki te chèf. Li te gen Miklòt pou adjwen. 5Pou gwoup twazyèm mwa a, chèf lame a te rele Benaja, pitit Jeoyada, granprèt la. 6Benaja sa a te chèf trant pi vanyan sòlda yo. Apre li, se Amizabad, pitit gason l’, ki te pran kòmandman gwoup la. 7Pou gwoup katriyèm mwa a, se Azayèl, frè Joab la, ki te chèf. Apre li, se Zebadya, pitit li, ki te pran kòmandman an. 8Pou gwoup senkyèm mwa a, se Chamout, moun fanmi Izra, ki te chèf. 9Pou gwoup sizyèm mwa a, se Ira, pitit gason Ikèch, moun lavil Tekoa, ki te chèf. 10Pou gwoup setyèm mwa a, se Elèz, moun fanmi Efrayim nan lavil Pelon, ki te chèf. 11Pou gwoup wityèm mwa a, se Sibekayi, moun lavil Oucha, ki te chèf. Se yon moun fanmi Zera nan gwo branch fanmi Jida a. 12Pou gwoup nevyèm mwa a, se Abyezè, moun lavil Anatòt nan branch fanmi Benjamen, ki te chèf. 13Pou gwoup dizyèm mwa a, se Marayi, moun lavil Netofa nan fanmi Zera, ki te chèf. 14Pou gwoup onzyèm mwa a, se Benaja, moun lavil Piraton nan zòn ki pou branch fanmi Efrayim lan, ki te chèf. 15Pou gwoup douzyèm mwa a, se Eldayi, moun fanmi Otnyèl nan lavil Netofa, ki te chèf. 16Men non chèf ki te reskonsab douz gwo branch fanmi pèp Izrayèl la: Pou branch fanmi Woubenn lan, se te Elyezè, pitit gason Zikri. Pou branch fanmi Simeyon an, se te Sefatya, pitit gason Maka. 17Pou branch fanmi Levi a, se te Asabya, pitit gason Kemwèl. Pou branch fanmi Arawon an, se te Zadòk. 18Pou branch fanmi Jida a, se te Eliyou, yonn nan frè David yo. Pou branch fanmi Isaka a, se te Omri, pitit gason Mikayèl. 19Pou branch fanmi Zabilon an, se te Ismaja, pitit gason Obadya. Pou branch fanmi Neftali a, se te Jerimòt, pitit gason Azriyèl. 20Pou branch fanmi Efrayim lan, se te Oze, pitit gason Azazya. Pou mwatye branch fanmi Manase a, se te Joèl, pitit gason Pedaja. 21Pou lòt mwatye branch fanmi Manase a, ki te rete nan peyi Galarad, se te Ido, pitit gason Zakari. Pou branch fanmi Benjamen an, se te Jasiyèl, pitit gason Abnè. 22Pou branch fanmi Dann lan, se te Azareyèl, pitit gason Jeworam lan. Se yo ki te chèf branch fanmi pèp Izrayèl yo. 23David pa t’ fè konte moun ki pa t’ ankò gen ventan sou tèt yo, paske Seyè a te pwomèt li t’ap fè pèp Izrayèl la peple pou yo te rive menm kantite ak zetwal nan syèl la. 24Joab, pitit gason Sewouya a, te konmanse ap konte moun nan pèp la, men li pa t’ fin fè l’ paske sa te lakòz Bondye te fache sou pèp la. Se konsa yo pa mete nan liv Istwa wa David la kantite moun yo te jwenn. 25Se Azmavèt, pitit gason Adiyèl la, ki te reskonsab trezò wa a. Se Jonatan, pitit Ozyas la, ki te reskonsab tout depo ki te nan jaden, nan lavil, nan ti bouk ak sou fwontyè yo. 26Se Ezri, pitit gason Keloub la, ki te reskonsab tout moun ki t’ap okipe jaden wa a. 27Se Chimeyi, moun lavil Rama, ki te reskonsab tout jaden rezen yo. Se Zabdi, moun lavil Chefam ki te reskonsab tout depo diven yo te fè ak rezen yo te ranmase nan jaden yo. 28Se Baal anan, moun lavil Gedè, ki te reskonsab tout pye oliv ak pye sikomò ki te nan basrak yo. Se Joach ki te reskonsab depo lwil yo. 29Se Chitrayi, moun Sawon, ki te reskonsab tout bèf yo t’ap gade nan zòn Sawon an. Se Chafat, pitit gason Adlayi, ki te reskonsab bèf yo t’ap gade nan fon yo. 30Se Obil, moun fanmi Izmayèl yo, ki te reskonsab chamo yo. Se Jekdeja, moun lavil Mewonòt, ki te reskonsab fenmèl bourik yo. 31Se Jazis, moun peyi Aga, ki te reskonsab mouton ak kabrit yo. Se tout moun sa yo ki te jeran tout byen wa David yo. 32Jonatan, tonton David, te yon konseye. Se te yon moun lespri ki te fò anpil. Jekiyèl, pitit Akmoni, te reskonsab levasyon tout pitit gason wa a. 33Akitofèl te konseye wa a tou. Ouzayi, moun peyi Ak, te bon zanmi wa a. 34Lè Akitofèl mouri, se Abyata ak Jeojada, pitit Benaja, ki vin konseye wa a. Joab te kòmandan lame wa a.


text:
Objektif pou lè patisipan yo fini ak modil sa a:
- Lè yo fin revize videyo a, patisipan yo pral kapab:
- Dekri sa gwoup minorite panse pwofilaj etnik ye.
- Fè lis repons gwoup minorite yo sou sa yo panse pwofilaj etnik ye.
- Dekri sa polisye yo panse pwofilaj etnik ye.
- Fè lis repons polisye yo sou sa yo panse pwofilaj etnik ye.
- Patisipan yo pral kapab fè lis eleman kle yon estrateji pou motive polisye yo ak sitwayen yo pou angaje nan diskisyon ak aktivite pou chèche bon solisyon sou pwofilaj etnik (kit se nan tèt yo sa ye oswa se yon reyalite).
I. Atitid ak Ide Anvè Pwofilaj Etnik
- Plizyè moun nan gwoup minorite yo gen yon ide espesifik ki byen devlope sou pwofilaj etnik - anpil fwa se paske yo menm ak moun nan menm gwoup ak yo te viktim li. Menm nan kominote kote yo te fè bon jan etid epi etid la te di pwofilaj etnik pa yon pwoblèm sistematik nan depatman polis la toujou gen moun nan kominote a ki gen gwo enkyetid. Atitid sa a se plis paske swa yo menm oswa yon pwòch yo kwè kontak yo ak lapolis te rezilta yon fòm prejije rasyal oswa etnik epi se pa te paske polis la jis oswa pa nan patipri. Rezon yo panse ak santi sa nan rasin solisyon defi nou genyen pou fòme yon relasyon ki fò epi gen respè ant lapolis ak pati nan kominote a ki santi lapolis prejije kont yo. Se sa ki fè, li enpòtan pou mande moun sa yo opinyon yo epi fè yo pataje yo ansanm ak lapolis nan yon anviwònman kote y ap chèche solisyon.
- Se pa souvan moun ki nan lapolis pral di yo kwè ajans pa yo a fikse sou moun nan yon gwoup minorite. Posizyon pwofesyonèl la se pifò ajans aplikasyon lalwa rekonèt posiblite gen yon fòm prejije nan travay lapolis, menm si li limite, posib. Toujou rete yon pousantaj pwofesyonèl nan aplikasyon lalwa ki te di yo pa kwè polis yo vrèman ap fè prejije nan fason yo dekri "pwofilaj etnik" la. Lè yo kwense yo ak sijè sa a, repons yo bay souvan se yo fè sa yo mande yo fè a epi rezilta travay yo se "bon travay lapolis" epi se pa "travay ki gen prejije" kote yo fiske sou yon gwoup an patikilye. Se sa ki fè, kèk nan yo te refize chanje pozisyon yo nan bagay sa a malgre gen yon kokennchenn enfòmasyon espesifik nan jiridiksyon pa yo ki montre konsekans eksperyans sèten gwoup ki pa egal akòz desizyon ak aksyon lapolis. Lòt moun nan pwofesyon an konprann kijan bagay sa a konplike epi di gen posiblite yon ti pousantaj nan ofisye ki kwè lè yo sible kèk moun paske yo fè pati yon ras ak/oswa gwoup etnik sa se "bon travay polis" men li pa travay polis ki gen prejije. Pwofesyonèl nan aplikasyon lalwa yo konsantre sou pawòl "ti pousantaj" la epi yo mande pou pa mete tout polisye nan lo moun ki prejije oswa rasis. Yon lòt vwa ankò, moun sa yo gen gwo konviksyon ak panse sa yo. Li enpòtan pou mande moun sa yo opinyon yo epi pataje fason polis sa yo panse a ak moun nan kominote a nan yon anviwònman kote y ap chèche solisyon.
- Yon lòt fason enpòtan lapolis panse se polisye ki pa blan ki kwè yo te swa wè aksyon polis ki ap prejije kont moun ak de grenn je yo oswa lapolis te fè yo sa yo menm tou. Ofisye sa yo pral pataje eksperyans yo menm daprè yon pwendvi pèsonèl ak pwofesyonèl, epi pral gen ide nan leson ak atansyon yo fè pou bay pitit yo konsèy (sitou jenn pitit gason) daprè fason apwopriye pou aji si lapolis ta antre an kontak ak yo.
- Li difisil pou rezoud diferans sa yo - men la ede lè nou louvri liy kominikasyon ant lapolis ak moun ki pa blan yo pou akonpli ak tou de gwoup yo ap chèche: yon patenerya ki fò, gen konfyans, epi dirab. Nan kontèks sa a, kote tou de gwoup yo jwenn yon okazyon pou non sèlman tande sa lòt gwoup yo panse ak sa yo santi men jwenn rasin panse ak santiman sa yo tou, nou pral jwenn pi bèl opòtinite pou rezoud pwoblèm sa yo.
- Premye pa pou jwenn solisyon an se konpreyansyon epi anpati apre sa. Pwofesyonèl aplikasyon lalwa ak manm nan kominote a pral pi byen prepare pou konprann plizyè bagay enpòtan fòmasyon an eseye montre. Pou lapolis (a) efè prejije enkonsyan, (b) kijan to reyisit te devwale laverite epi montre kwayans minorite yo gen plis chans pou pote kontrebann pase lòt moun se yon bagay ki pa vre, ak (c) kijan moun yo kanpe yo santi yo; pou manm kominote yo (a) travay polis la gen pou fè ak enkyetid yo pou sekirite, (b) bezwen pou non sèlman rezoud krim, men anpeche yo, ak (c) dezi yo tout mete ansanm genyen pou sèvi ak pwoteje kominote yo. Sè sèlman lè sa a vrè rezolisyon diferans yo ap kòmanse fèt.


text: 1Lè setyèm mwa lanne jwif yo rive, tout moun pèp Izrayèl yo te chita lakay yo nan lavil yo. Lè sa a, yo tout nèt, yo te sanble sou plas piblik ki devan pòtay Dlo yo. Yo mande Esdras, direktè lalwa a, pou li pote liv lalwa Seyè a te bay Moyiz pou pèp Izrayèl la. 2Esdras, prèt la, pran liv la, li pote l’ kote tout moun yo te reyini an: fanm, gason ak tout timoun ki te gen laj konprann. Se te premye jou nan setyèm mwa a. 3Se konsa, sou plas ki devan pòtay Dlo yo, Esdras li nan liv lalwa a pou yo, depi granmaten jouk rive midi. Tout pèp la, fanm, gason ak tout timoun ki te gen laj konprann, te louvri zòrèy yo pou yo tande sa ki te nan liv lalwa a. 4Esdras, direktè lalwa a, te kanpe sou yon lestrad an bwa yo te bati espre pou sa. Sou bò dwat li, te gen Matitya, Chema, Anaja, Ourija, Ilkija ak Maseja. Sou bò gòch li, te gen Pedaja, Mikayèl, Malkija, Achoum, Achbadana, Zakarya ak Mechoulam. 5Kote Esdras te kanpe byen wo sou lestrad la, li louvri liv la devan tout moun. Lè sa a, tout pèp la leve kanpe. 6Esdras di: -Lwanj pou Seyè a, Bondye ki gen pouvwa a. Tout pèp la leve men yo anlè, yo reponn: -Amèn! Li merite sa vre! Lèfini, yo mete ajenou, yo bese tèt yo jouk atè devan Seyè a. 7Apre sa, pèp la leve kanpe epi kèk moun Levi pran esplike yo lalwa a. Se te Jechwa, Bani, Cherebya, Jamen, Akoub, Chabetayi, Odija, Maseja, Kelita, Azarya, Jozabab, Anan, Pelaja. 8Yo t’ap li nan liv lalwa Bondye a, yo t’ap tradwi l’ pou yo, yo t’ap esplike l’ ba yo, pou yo te ka konprann sa yo t’ap li pou yo a. 9Lè pèp la tande sa ki te ekri nan liv lalwa a, yo pran kriye. Lè sa a, Neemi, gouvènè a, ansanm ak Esdras, prèt direktè lalwa a, ak lòt moun Levi yo ki t’ap esplike lalwa a di moun yo konsa: -Jou sa a, se yon jou yo mete apa pou Seyè a, Bondye nou an! Pa kite lapenn anvayi kè nou! Pa kriye, mezanmi! 10Okontrè, al lakay nou, fè fèt! Separe vyann gra ak bon ti likè nou genyen ak moun ki pa genyen, paske jou sa a se yon jou nou fèt pou mete apa pou Seyè a. Pa kite lapenn pran nou! Kontantman Bondye ap mete nan kè nou an va ban nou fòs! 11Tout moun Levi yo pran mache nan mitan tout pèp la pou fè yo pe. Yo t’ap di yo: -Pe bouch nou, mezanmi! Siye dlo nan je nou! Jou sa a se yon jou apa pou Bondye li ye! 12Se konsa tout pèp la al lakay yo, yo manje, yo bwè, yo separe sa yo genyen ak lòt moun. Tout moun te kontan, yo t’ap fè fèt, paske yo te konprann sa yo te li pou yo nan liv la. 13Nan denmen, tout chèf branch fanmi pèp Izrayèl yo, prèt yo ak moun Levi yo sanble ankò bò direktè Esdras pou yo te ka etidye pawòl lalwa a. 14Men sa yo jwenn nan lalwa Seyè a te bay Moyiz pou yo a: Pandan y’ap fete fèt setyèm mwa a, moun Izrayèl yo va rete nan ti joupa. 15Lè yo vin konn sa, yo voye fè piblikasyon nan lavil Jerizalèm ak nan tout lavil yo. Yo voye mesaj sa a bay tout moun: -Ale nan mòn. Koupe branch nan pye oliv, nan pye pichpen, nan pye pwadous, ak nan tout lòt kalite pyebwa ansanm ak fèy palmis pou nou fè ti joupa jan sa ekri nan liv la. 16Se konsa, pèp la ale, yo ranmase kont branch bwa yo, epi yo moute yon pakèt ti joupa. Genyen ki bati ti joupa yo sou teras anwo tèt kay yo. Genyen ki fè l’ nan lakou lakay yo. Gen lòt ankò ki bati pa yo nan gwo lakou Tanp lan, sou plas piblik ki bò pòtay Dlo yo ak sou plas ki bò pòtay Efrayim lan. 17Se konsa, tout moun ki te tounen nan peyi kote yo te depòte yo a moute ti joupa epi yo rete anba yo. Depi sou rèy Jozye, pitit Noun lan, se te premye fwa moun pèp Izrayèl yo t’ap fete fèt sa a konsa. Tout moun te kontan. Yo t’ap fete. 18Yo pase sèt jou ap fete. Chak jou, depi premye jou a jouk dènye jou a, yo t’ap li nan liv lalwa Bondye a. Sou wityèm jou a, yo fè yon gwo reyinyon pou fèmen fèt la jan regleman an mande l’ la.


text: 1Nan lavil Sezare te gen yon nonm ki te rele Kònèy. Li te kaptenn yon batayon sòlda moun peyi Itali nan lame women an. 2Kònèy te yon nonm ki t’ap sèvi Bondye jwif yo. Li menm ak tout fanmi l’, yo te gen krentif pou Bondye. Li te fè anpil pou pòv yo pami pèp jwif la. Epi se tout tan li t’ap lapriyè Bondye. 3Yon jou apremidi, vè twazè, li fè yon vizyon: aklè konsa, li wè yon zanj Bondye antre lakay li. Zanj lan rele li: Kònèy! 4Li gade zanj lan, li te pè, li di l’ konsa: Sak genyen, Mèt? Zanj lan reponn li: Bondye asepte lapriyè ou yo ansanm ak tout byen ou te fè pou pòv yo. Epi li chonje ou. 5Koulye a, voye moun lavil Jope, fè y’ al chache yon nonm yo rele Simon (li gen yon ti non Pyè). 6Li fè ladesant lakay Simon, bòs tanè a, ki gen kay li bò lanmè a. 7Fini zanj Bondye a fin pale, li ale. Kònèy rele de domestik ansanm ak yonn nan gad kò l’ ki t’ap sèvi Bondye jwif yo tou. 8Li rakonte yo tou sak te pase. Lèfini, li voye yo Jope. 9Nan denmen, vè midi konsa, yo te nan wout toujou, men yo te prèt pou rive Jope. Menm lè sa a, Pyè moute anwo sou tèt kay la pou li al lapriyè. 10Grangou bare l’, li te anvi manje. Pandan yo t’ap pare manje pou li, li fè yon vizyon: 11Li wè syèl la louvri epi yon bagay t’ap desann soti ladan li. Bagay la te tankou yon gwo dra mare nan kat bout li ki t’ap file desann sou latè. 12Te gen tout kalite bèt kat pat, tout kalite bèt ki trennen sou vant ak tout kalite zwezo ladan li. 13Li tande yon vwa ki di l’ konsa: Leve non, Pyè. Touye, lè ou fini, manje. 14Men, Pyè di: Non, Mèt. Mwen pa janm manje move manje ni manje ki pa bon pou moun k’ap sèvi Bondye. 15Menm vwa a pale ankò, li di li: Bagay Bondye di ki bon pou moun k’ap sèvi l’, ou menm, pa di l’ pa bon. 16An twa fwa sa repete. Apre sa, lamenm bagay la moute tounen nan syèl la. 17Pyè menm pa t’ konn ki sans pou l’ te bay vizyon li te fè a. Men, tout tan sa a, moun Kònèy te voye yo t’ap mande ki bò kay Simon an te ye. Yo te rive devan pòt la. 18Yo rele moun, epi yo mande: Eske se isit Simon yo rele Pyè a fè ladesant li? 19Pyè t’ap kalkile toujou sou sans pou l’ te bay vizyon an, lè Sentespri di li: Koute. Gen twa moun anba a k’ap mande pou ou. 20Leve non, desann. Pati ak yo touswit, se mwen menm ki voye yo. 21Pyè desann, li al jwenn mesye yo, epi l’ di yo: Se mwen menm n’ap chache a. Kisak mennen nou isit la? 22Yo reponn: Se kaptenn Kònèy ki voye nou. Nonm sa a, se yon bon gason ki gen krentif pou Bondye. Tout pèp jwif la konsidere l’ anpil. Enben, yon zanj Bondye te di l’ pou l’ te voye chache ou pou ou vin lakay li. Li bezwen tande sa ou gen pou di l’ la. 23Pyè fè yo antre. Li fè yo pase nwit lan avè li. Nan denmen, li leve, li pati ak yo. Kèk frè lavil Jope ale avè l’ tou. 24Yo rive Sezare yon jou apre. Kònèy t’ap tann yo ak tout fanmi l’ ansanm ak kèk bon zanmi l’ li te envite lakay li. 25Pyè fè sa pou l’ antre, Kònèy kouri vin devan l’, li lage kò l’ nan pye l’, li bese tèt li byen ba devan li. 26Men, Pyè fè l’ leve, li di l’ konsa: Kanpe non, monchè. Se yon moun mwen ye tou. 27Pyè kontinye pale avèk li. Yo antre nan kay la epi Pyè jwenn yon bann moun ki te sanble. 28Li di yo: Nou konnen sa pa fèt: jwif pa gen dwa mele ak moun lòt nasyon ni mete pye lakay yo. Relijyon l’ pa penmèt sa. Men, Bondye fè m’ konnen, mwen pa gen dwa gade pesonn pou move moun ni pou moun ki pa nan kondisyon pou sèvi Bondye. 29Se poutèt sa, voye ou voye rele m’ lan, mwen pa fè ni yonn ni de, mwen vini. Koulye a, mwen ta renmen konnen poukisa ou voye chache m’ lan. 30Kònèy di li: Jòdi a fè kat jou, mwen te lakay mwen, mwen t’ap lapriyè vè twazè konsa nan apremidi. Mwen rete konsa, mwen wè yon nonm ki te gen yon bèl rad byen klere sou li kanpe devan mwen. 31Epi l’ di mwen: Kònèy, Bondye tande lapriyè ou, li chonje tout byen ou fè pou pòv yo. 32Voye yon moun lavil Jope al rele Simon ki gen ti non Pyè a. Se lakay Simon, bòs tanè ki bò lanmè a, li ye. 33Menm lè a, mwen voye chache ou, epi ou asepte vini. Koulye a, men nou tout la devan Bondye, n’ap koute tou sa Bondye ba ou lòd di nou. 34Pyè pran lapawòl, li di: Wi, koulye a, mwen konprann sa se vre: Bondye pa gade sou figi moun. 35Li kontan ak tout moun nan tout nasyon ki gen krentif pou li epi ki fè sa ki dwat devan li. 36Nou konnen mesaj Bondye te voye bay pèp Izrayèl la: li fè yo konnen bon nouvèl la ki di: Bondye voye Jezi ki Mèt tout moun pou bay tout moun kè poze. 37Nou konnen sak te rive nan tout peyi Jide a. Bagay sa yo kòmanse nan peyi Galile, apre batèm Jan t’ap anonse a. 38Nou konnen tou ki jan Bondye te vide pouvwa Sentespri l’ sou Jezi, moun Nazarèt la. Jezi mache nan tout peyi a, li t’ap fè byen, li t’ap geri tout moun ki te anba pouvwa Satan paske Bondye te kanpe avèk li. 39Nou menm k’ap pale la a, nou temwen tou sa li te fè nan peyi jwif yo ak nan Jerizalèm. Yo te touye l’, yo te kloure l’ sou kwa a. 40Men sou twa jou, Bondye fè l’ leve soti vivan nan lanmò. Apre sa, li fè moun wè li vivan. 41Se pa tout moun non ki te wè li. Se nou menm ase ki te wè li. Bondye te chwazi nou davans pou sèvi l’ temwen. Wi, nou manje avè l’, nou bwè avè l’ apre Bondye te fè l’ tounen vivan soti nan lanmò. 42Li ban nou lòd mache fè konnen bon nouvèl la bay pèp la, pou n’ fè konnen se Jezi menm Bondye mete pou jije tout moun san wete yonn, kit yo vivan kit yo mouri deja. 43Tout pwofèt yo te di sa sou li: Nenpòt moun ki met konfyans yo nan Jezi va resevwa padon pou tout peche yo gremesi non sa a. 44Pyè t’ap pale toujou lè Sentespri a desann sou tout moun ki t’ap koute mesaj la. 45Frè ki te soti lavil Jope ansanm ak Pyè yo se jwif yo te ye. Yo te sezi wè ki jan Bondye te bay moun ki pa jwif yo Sentespri l’ an kantite. 46Yo te tande moun lòt nasyon yo ap pale nan lòt lang. Yo t’ap fè lwanj Bondye, yo t’ap di jan li gen pouvwa. Lè sa a Pyè di: 47Moun sa yo resevwa Sentespri menm jan avèk nou. Koulye a, ki moun ki ka anpeche nou batize yo nan dlo tou? 48Epi li bay lòd batize yo nan non Jezikri. Apre sa, yo mande Pyè pou l’ rete pase kèk jou avèk yo.


text: 1Se konsa moun lavil Kiriyat Jearim yo vin pran Bwat Kontra Seyè a. Yo mete l’ lakay Abinadad, sou tèt yon ti mòn. Yo chwazi Eleaza, pitit gason Abinadad la, pou okipe Bwat Kontra Seyè a. 2Bwat Kontra Seyè a te rete yon bon tan lavil Kiriyat-Jearim. Li te pase ventan la. Pandan tout tan sa a, tout moun pèp Izrayèl yo t’ap rele nan pye Seyè a pou mande l’ sekou. 3Samyèl pale ak tout pèp la, li di yo konsa: -Si nou tounen vin jwenn Seyè a ak tout kè nou vre, se pou nou wete tout bondye moun lòt nasyon yo ak tout pòtre metrès Astate yo nan mitan nou. Viv pou Seyè a sèlman, se li menm ase pou nou sèvi. Lè sa a l’a delivre nou anba men moun Filisti yo. 4Se konsa moun pèp Izrayèl yo wete tout estati bondye Baal ak metrès Astate yo nan mitan yo. Yo pran sèvi Seyè a sèlman. 5Apre sa, Samyèl di yo: -Sanble tout pèp Izrayèl la lavil Mispa, m’a lapriyè Seyè a la pou nou. 6Se konsa yo tout sanble lavil Mispa. Yo tire dlo, yo vide l’ atè tankou yon ofrann pou Seyè a. Jou sa a, yo rete san manje. Epi yo di: -Nou peche kont Seyè a! Samyèl te rete lavil Mispa, se la li te konn regle tout bagay pou pèp Izrayèl la. 7Lè moun Filisti yo vin konnen pèp Izrayèl la te sanble lavil Mispa, senk chèf moun Filisti yo moute al atake yo. Moun pèp Izrayèl yo tande sa, yo te pè. 8Epi yo di Samyèl: -Pa sispann lapriyè Seyè a pou nou, pou l’ ka sove nou anba men moun Filisti yo. 9Samyèl pran yon ti mouton dèyè manman, li boule l’ nèt, li ofri l’ bay Seyè a. Lèfini, Samyèl lapriyè Seyè a pou l’ vin ede pèp Izrayèl la. Seyè a reponn lapriyè a. 10Pandan Samyèl t’ap boule ofrann lan, moun Filisti yo mache sou pèp Izrayèl la vin atake yo. Men lè sa a, Seyè a voye yon kout loraj sou moun Filisti yo. Moun Filisti yo pèdi tèt yo, yo pran kouri met deyò devan pèp Izrayèl la. 11Moun Izrayèl yo soti lavil Mispa, yo pran kouri dèyè moun Filisti yo jouk rive toupre lavil Bètka. Sou tout wout la yo bat yo byen bat. 12Lè sa a, Samyèl pran yon wòch, li mete l’ ant lavil Mispa ak lavil Chenn. Li rele wòch la Ebenezè, paske li t’ap di: Jouk jòdi a se Seyè a ki pote nou sekou. 13Se konsa moun Filisti yo te pèdi batay la nèt. Yo pa janm rekonmanse anvayi teritwa moun Izrayèl yo ankò. Seyè a te kenbe yo anba men l’ pandan tout tan Samyèl te vivan. 14Tout lavil moun Filisti yo te pran, depi lavil Ekwon jouk lavil Gat, tout te tounen nan men moun Izrayèl yo ankò. Se konsa pèp Izrayèl la te mete moun Filisti yo deyò sou tout teritwa ki te pou yo. Epitou pa t’ gen lagè menm ant moun Izrayèl yo ak moun Amori yo. 15Samyèl gouvènen pèp Izrayèl la jouk li mouri. 16Chak lanne li te fè vizit nan tout peyi a, li pase lavil Betèl, lavil Gilgal ak lavil Mispa. Nan tout lavil yo, li te konn regle tout kont moun yo te gen yonn ak lòt. 17Apre sa, li tounen lakay li lavil Rama kote li te konn regle zafè pou pèp Izrayèl la tou. Li te bati yon lotèl pou Seyè a lavil Rama.


text:
New York Hurricane Sandy (DR-4085)
Incident period: 10/27/2012 to 11/09/2012
Major Disaster Declaration declared on 10/30/2012
A Year After Hurricane Sandy
Recovery Coordination
Stay in Touch with FEMA
Updates and Articles, Blogs, and News Releases
March 27, 2013
News Release
NEW YORK – Lokatè New York yo ka kalifye pou resevwa sibvansyon siplemantè nan Ajans Federal pou Jesyon Ijans. Pou lokatè yo konnen si yo kalifye, yo dwe ranpli ak remèt aplikasyon pou yo prete lajan akòz katastwòf la nan U.S. Small Business Administration (Administrasyon Ti Biznis Ameriken). Yon moun pa gen obligasyon pou aksepte prete lajan nan SBA akòz katastwòf la. Men, enfòmasyon yo bay nan aplikasyon pou prete lajan an ka sèvi pou detèmine si yo kalifye pou plizyè kalite pwogram FEMA ki kapab ede lokatè yo rebati lavi yo.
March 14, 2013
News Release
NEW YORK – Moun ki viktim nan Ouragan Sandy ki te enskri nan Ajans Federal pou Jesyon Ijans pou asistans akòz katastwòf la kapab pran avantaj nan anpil sèvis ki disponib nan liy enfòmasyon FEMA, 800-621-3362 (pou pale, 7-1-1/Relè) oswa (TTY) 800-462-7585. Moun ki viktim yo kapab tcheke sitiyasyon aplikasyon yo, fè chanjman nan enfòmasyon pou kontakte yo, epi aprann kijan asirans yo afekte asistans FEMA yo. Viktim yo kapab rele liy èd la nan:
March 8, 2013
News Release
NEW YORK – Ajans Federal pou Jesyon Ijans, sou demann Eta New York, apwouve yon pwolongasyon 14 jou nan pwogram Asistans Abri Pwovizwa, pou pèmèt moun ki viktim nan Ouragan Sandy, ki kalifye epi ki pa kapab retounen lakay yo, rete nan otèl patisipan yo. Nouvo dat pou moun yo ki te otèl la nan pwogram TSA se 24 mas 2013. FEMA ap rele aplikan ki kalifye pou pwolongasyon an pou fè yo konnen nouvo dat pou yo kite otèl la.
March 6, 2013
News Release
NEW YORK – Ajans Federal pou Jesyon Ijans, nan tèt ansanm avèk Administrasyon Nasyonal Oseyanik ak Atmosferik, lanse dezyèm Semèn Preparasyon anyèl li pou Move Tan. Semèn nan ap konsantre sou ou, fanmi ou ak kominote ou k ap prepare sizoka gen yon katastwòf. Chak ane, gen moun ki mouri oswa ki pran chòk akòz ouragan, tanpèt nèj oswa lòt katastwòf natirèl malgre yo bay avètisman bonè. Nan ane 2012, te gen plis pase 450 ka lanmò akòz move tan ak prèske 2,600 moun ki te pran chòk akòz move tan.
March 1, 2013
News Release
NEW YORK – Moun ki viktim nan Ouragan Sandy nan New York pral kapab ale nan sant sekou pou katastwòf nan Recreation Center ak Ice Arena, 700 Magnolia Blvd., Long Beach, NY, 11561, ak nan Freeport Recreation Center, 130 East Merrick Rd., Freeport, NY, 11520 pou yon peryòd tan ki pi long. Dat limit pou enskri pou asistans federal akòz katastwòf la pwolonje jiska 29 mas 2013. Akòz pwolongasyon sa a, Eta New York ak Ajans Federal pou Jesyon Katastwòf ap toujou opere nan sant yo pou kontinye bay asistans ki nesesè pou moun ki viktim nan katastwòf la.
March 1, 2013
News Release
ATLANTA – Aministrasyon Ti Biznis Ameriken an (U. S. Small Business Administration) te pwolonje dat limit pou sivivan Siklòn Sandy nan New York yo retounen aplikasyon pou domaj fizik la, pou 29 Mas 2013.


text: 1Apre sa, Jezi pran rakonte yo yon parabòl. -Vwala, se yon nonm ki te plante yon jaden rezen. Li fèmen l’ ak yon lantouraj, li fouye yon basen pou kraze rezen yo, li bati yon kay pou moun k’ap veye jaden an. Apre sa, li antann li avèk kèk moun ki pou okipe jaden an pou li. Li pati, li al nan vwayaj. 2Lè sezon rekòt la rive, li voye yon domestik bò kote moun ki t’ap okipe jaden an pou li. Li te voye chache pòsyon pa l’ nan rekòt rezen an nan men yo. 3Yo mete men sou domestik la, yo bat li byen bat, epi yo voye l’ tounen bay mèt jaden an san yo pa ba l’ anyen. 4Mèt jaden an voye yon lòt domestik bò kote yo ankò. Fwa sa a menm, yo bat li nan tèt ase, epi yo joure l’ byen joure. 5Mèt jaden an voye yon twazyèm domestik, yo touye sa a. Li voye anpil lòt ankò: gen sa yo bat, gen sa yo touye. 6Sèl moun mèt jaden an te rete pou l’ te voye, se pitit gason li te renmen anpil la. Li voye l’ an dènye bò kote yo. Li t’ap di nan kè l’: Omwens y’a gen respè pou gason m’ lan. 7Men, kiltivatè yo yonn di lòt: Men eritye a. Ann mete tèt nou ansanm. Ann touye l’, konsa jaden an va vin pou nou. 8Yo mete men sou li, yo touye l’, epi yo jete kò a deyò lòt bò jaden an. 9Bon! Kisa mèt jaden an gen pou l’ fè ankò? La vini, la fè touye tout kiltivatè yo, epi la bay lòt moun jaden rezen an. 10Eske nou pa li pawòl ki ekri a? Mwen sèten nou li l’ deja: Wòch moun ki t’ap bati yo te voye jete a, se li menm ki tounen wòch ki kenbe kay la. 11Sa se travay Mèt la. Se bèl bagay pou nou wè sa. 12Chèf jwif yo t’ap chache mete men sou li, paske yo te konnen byen se pou yo Jezi te di parabòl sa a. Men, yo te pè mas pèp la. Yo kite l’, y’ al fè wout yo. 13Yo te voye kèk farizyen ansanm ak kèk nan patizan Ewòd yo bò kot Jezi pou wè si yo te ka pran yon pawòl nan bouch li pou akize li. 14Yo vin di l’ konsa: -Mèt, nou konnen ou se moun ki kare, ou pa pè pesonn, paske ou pa gade sou figi moun. Men, ou moutre chemen Bondye a jan li ye a. Manyè di nou: èske lalwa pèmèt nou peye Seza lajan kontribisyon an? Eske nou dwe peye li? Wi ou non? 15Men Jezi te konnen yo gen lòt lide dèyè tèt yo; li reponn yo: -Pouki n’ap chache pran m’ nan pèlen konsa? Pote yon pyès lajan ban mwen pou m’ gade yon bagay. 16Yo pote yon pyès lajan ba li. Jezi mande yo: -Pòtre ki moun ak non ki moun ki sou pyès lajan an? Yo reponn li: -Se pòtre Seza ak non Seza. 17Lè sa a, li di yo: -Bay Seza sa ki pou Seza, bay Bondye sa ki pou Bondye. Pawòl sa a te fè yo pi sezi ankò. 18Sadiseyen yo se yon gwoup jwif ki di moun mouri pa leve. Yo vin bò kot Jezi ak yon keksyon. Yo di l’ konsa: 19-Mèt, Moyiz te ekri lòd sa a ban nou: Yon nonm ki gen frè, si l’ mouri kite madanm li san pitit, frè a gen pou l’ marye avèk madanm defen an pou li sa fè pitit pou frè l’ ki mouri a. 20Se konsa, te gen sèt frè. Premye a marye, li mouri san l’ pa kite pitit. 21Dezyèm lan marye avèk vèv la. Li mouri tou san l’ pa kite pitit. Menm bagay la rive twazyèm lan tou. 22Konsa konsa, tout sèt frè yo marye ak fanm lan epi yo yonn pa kite pitit. Apre yo tout fin mouri, li menm tou fanm lan mouri. 23Lè mò yo va gen pou yo leve, madanm kilès nan yo li pral ye la a, paske li te madanm tout sèt frè yo? 24Jezi reponn yo: -Nou nan lerè wi. M’ap di nou poukisa: Nou pa konprann sa ki ekri a, nou pa konnen pouvwa Bondye. 25Lè mò yo va gen pou yo leve, fanm ak gason pa nan marye ankò. Tout moun pral viv tankou zanj Bondye nan syèl la. 26Pou keksyon mò yo k’ap leve vivan ankò a, èske nou pa li nan Liv Moyiz la sa Bondye te di l’ bò touf bwa a: Mwen se Bondye Abraram, Bondye Izarak, Bondye Jakòb? 27Bondye se Bondye moun vivan li ye, li pa Bondye moun mouri. Nou wè nou nan lerè anpil, pa vre? 28Yonn nan dirèktè lalwa yo te tande jan yo t’ap diskite. Li wè Jezi te byen reponn sadiseyen yo. Lè sa a, li pwoche bò kote l’, li mande li: -Kilès nan tout kòmandman yo ki pi konsekan an? 29Jezi reponn li: -Men kòmandman ki pi konsekan an: Koute, nou menm pèp Izrayèl: Mèt la, Bondye nou, se li ki sèl Mèt la. 30Se pou ou renmen Mèt la, Bondye ou, avèk tout kè ou, avèk tout nanm ou, avèk tout lide ou, avèk tout fòs ou. 31Men dezyèm kòmandman an: Se pou ou renmen frè parèy ou tankou ou renmen pwòp tèt pa ou. Pa gen lòt kòmandman ki pi konsekan pase sa yo. 32Lè sa a, dirèktè lalwa a di li: -Se sa menm, Mèt. Sa ou di a se vre. Met nou an se sèl Bondye ki genyen. Pa gen lòt pase li. 33Jan ou di a, se pou nou renmen l’ ak tout kè nou, tout lespri nou, tout fòs nou, epi se pou nou renmen frè parèy nou tankou nou renmen pwòp tèt pa nou. Sa pi bon lontan pase tout ofrann n’ap boule pou Bondye ansanm ak tout lòt bèt n’ap ofri pou touye pou li. 34Jezi wè nonm lan te fè l’ yon repons moun ki gen konprann, lè sa a li di li: -Ou menm, ou pa lwen peyi kote Bondye Wa a non. Apre sa, pesonn pa t’ gen odas poze l’ keksyon ankò. 35Pandan Jezi t’ap moutre moun yo anpil bagay nan tanp lan, li di yo: -Ki jan dirèktè lalwa yo fè di Kris la se pitit pitit David li ye? 36Poutan, men sa David te di (se Sentespri menm ki te fè l’ di l’): Bondye te di Seyè mwen an: Chita la sou bò dwat mwen, jouk tan mwen fè lènmi ou yo tounen yon ti ban pou lonje pye ou. 37Si David rele Kris la Seyè, ki jan pou Kris la ta ka pitit pitit David? Yon pakèt moun t’ap koute Jezi avèk plezi. 38Nan sa li t’ap moutre moun yo, li di yo konsa: -Pran prekosyon nou avèk dirèktè lalwa sa yo. Yo renmen pwonmennen avèk wòb long yo, yo renmen moun di yo bonjou jouk atè lè yo sou plas piblik. 39Lè y’ al nan sinagòg, yo chita kote pou tout moun wè yo. Nan resepsyon yo chache pi bon plas la. 40Se piye y’ap piye malerèz yo, an menm tan y’ap plede fè lapriyè byen long pou parèt pi bon. Kondannasyon yo pral pi rèd. 41Apre sa, Jezi te chita vizaviz ak bwat kote yo mete ofrann nan tanp lan. Li t’ap gade moun yo ap mete lajan ladan li. Plizyè moun rich t’ap mete anpil lajan. 42Yon pòv vèv vin rive tou; li mete de ti kòb ki pa t’ menm fè mwatye senk kòb. 43Lè sa a Jezi rele disip li yo, li di yo; -Sa m’ap di nou la a, se vre wi: Pòv vèv sa a bay plis pase tout moun ki mete ofrann nan bwat la. 44Paske, tout moun sa yo mete sa yo pa bezwen; men li menm, nan tout mizè li, li bay tou sa l’ te genyen, tout sa l’ te gen pou l’ viv.


text: 1Menm epòk sa a, yon gwo foul moun te sanble ankò. Yo pa t’ gen anyen pou yo manje. Jezi rele disip li yo, li di yo konsa: 2-Kè m’ fè m’ mal pou moun sa yo. Sa fè twa jou depi yo la avè m’, yo fin manje tou sa yo te pote. 3Si m’ voye yo al lakay yo konsa san manje, y’a tonbe feblès nan chemen paske gen ladan yo ki soti byen lwen. 4Disip li yo reponn li: -Nan dezè sa a, ki bò poun jwenn pen pou plen vant tout moun sa yo? 5Jezi mande yo: -Konbe pen nou gen la a? Yo reponn: -Nou gen sèt pen. 6Lè sa a, li fè foul moun yo chita atè; li pran sèt pen yo; li di Bondye mèsi, li kase yo an moso, li renmèt yo bay disip li yo pou yo mache bay tout moun. Disip yo mache bay tout moun pen. 7Te gen kèk ti pwason la tou. Jezi di Bondye mèsi pou yo tou, li mande disip li yo mache bay tout foul moun yo. 8Tout moun te manje vant plen. Yo plen sèt panyen pote ale avèk moso ki te rete. 9Te gen katmil (4.000) moun konsa antou. Apre sa, Jezi voye yo ale. 10Touswit apre sa, li moute nan kannòt la avèk disip li yo, li ale nan yon peyi yo rele Dalmanouta. 11Farizyen yo vin rive. Yo tanmen diskite avèk Jezi: yo te vle pran li nan pèlen. Yo mande l’ pou l’ fè yon mirak ki pou moutre se Bondye ki ba li tout pouvwa sa a. 12Jezi bay yon gwo soupi nan kè l’, li di yo konsa: -Poukisa moun alèkile yo renmen mande mirak konsa? Se vre wi sa m’ap di nou la a: yo p’ap jwenn okenn mirak. 13Apre sa, li vire do l’ ba yo, li tounen nan kannòt la; li pati pou lòt bò lanmè a. 14Men, disip yo te bliye pran lòt pen: yo te gen yon sèl grenn pen avè yo nan kannòt la. 15Jezi ba yo lòd sa a: -Fè atansyon. Pran prekosyon nou avèk ledven farizyen yo ansanm avèk ledven Ewòd la. 16Disip yo pran pale pou kont yo, yonn t’ap di lòt: -Se paske nou pa gen pen kifè l’ di nou sa. 17Jezi vin konnen sa yo t’ap di konsa. Li mande yo: -Poukisa n’ap di: se paske nou pa gen pen? Se konnen nou pa konnen? Nou poko ka konprann toujou? Se bouche lespri nou bouche konsa? 18Gen lè nou pa wè nan je nou? Nou pa tande nan zòrèy nou? Se bliye nou gen tan bliye? 19Lè m’ te separe senk pen bay senkmil (5,000) moun yo, konbe panyen plen moso nou te pote ale? Yo reponn li: -Douz panyen. 20Jezi mande yo anko: -Lè m’ te separe sèt pen bay katmil (4.000) moun yo, konbe panyen plen moso nou te pote ale? Yo reponn li: -Sèt panyen. 21Lè sa a li di yo: -Nou pa konprann toujou? 22Apre sa, y’ ale Betsayda. Yo mennen yon nonm avèg bay Jezi. Yo mande li pou l’ te manyen li. 23Jezi pran men avèg la, li mennen l’ soti nan bouk la. Li pran ti gout krache, li mete nan je avèg la. Apre sa, li mete men l’ sou tèt avèg la: Li mande li: -Eske ou wè kichòy? 24Avèg la louvri je l’, li di: -Mwen wè moun k’ap mache; yo sanble pyebwa. 25Jezi remete men l’ ankò nan je l’ yo. Lè sa a, avèg la wè klè nèt. Li te geri, li te wè tout bagay klè. 26Jezi voye l’ al lakay li, li di l’ konsa: -Pa antre nan bouk la. 27Jezi pati apre sa avèk disip li yo; li ale nan tout bouk ki te nan rejyon Sezare Filip la. Antan yo t’ap mache, li poze yo keksyon sa a: -Ki moun yo di mwen ye en? 28Yo reponn li: -Gen moun ki di se Jan Batis ou ye. Gen lòt ki di ou se Eli; gen lòt ankò ki di ou se yonn nan pwofèt yo. 29Li mande yo ankò: -Bon, nou menm, ki moun nou di mwen ye? Pyè reponn li: -Ou se Kris la. 30Lè sa a, Jezi ba yo lòd byen sevè pou yo pa di pèsonn sa. 31Apre sa, li kòmanse di disip li yo yon bann bagay. Li di yo konsa: -Mwen menm, Moun Bondye voye nan lachè a, mwen gen pou m’ soufri anpil. Chèf fanmi yo, chèf prèt yo, dirèktè lalwa yo, yo yonn p’ap vle wè mwen. Y’ap fè touye m’. Men sou twa jou, mwen gen pou m’ leve soti vivan pami mò yo. 32Li t’ap pale konsa aklè ak yo. Pyè rele l’ sou kote, li di li: -Pa pale konsa non. 33Men Jezi vire tèt li, li gade disip li yo. Li pale sevè ak Pyè, li di li konsa: -Wete kò ou sou mwen, Satan! Paske, lide ou pa sou sa Bondye vle, men sou sa lèzòm ta vle. 34Lè sa a Jezi rele foul moun yo ansanm avèk disip li yo, li di yo konsa: -Si yon moun vle mache dèyè m’, se pou l’ bliye tèt li, se pou l’ chaje kwa l’ sou zepòl li epi swiv mwen. 35Paske, moun ki ta vle sove lavi l’ va pèdi li. Men, moun ki va pèdi lavi l’ poutèt mwen ak bon nouvèl la, li va sove li. 36Kisa sa ta sèvi yon moun pou li ta genyen lemonn antye si l’ pèdi lavi li? 37Ou ankò, kisa yon nonm kapab bay pou l’ gen lavi? 38Si yon moun wont di se moun mwen li ye, si li wont pale pawòl mwen nan mitan bann moun alèkile yo ki vire do bay Bondye pou viv nan peche, enben, mwen menm tou, Moun Bondye voye nan lachè a, lè m’a tounen avèk zanj Bondye yo nan tout bèl pouvwa Papa m’ lan, m’a wont pran li pou moun pa m’ tou.


text: 1Mwen menm Jid, sèvitè Jezikri, frè Jak la, m’ap ekri nou lèt sa a, nou tout Bondye rele, nou menm k’ap viv ansanm nan renmen Bondye Papa a ak anba proteksyon Jezikri. 2Mwen mande pou li gen pitye pou nou, pou li ban nou kè poze ak renmen an kantite. 3Zanmi m’ yo, mwen pa t’ manke anvi ekri nou pou m’ te pale nou sou jan Bondye delivre nou tout ansanm lan. Men, m’ blije ekri nou koulye a pou mwen kapab ankouraje nou, pou nou pran defans lafwa Bondye te bay yon sèl fwa pou tout tan an, pou tout moun pa l’ yo. 4Paske, gen kèk mechan ki gen tan fofile kò yo nan mitan nou. Se moun ki san respè pou Bondye. Yo pran renmen Bondye renmen nou an sèvi yon kouvèti pou fè dezòd. Yo vire do bay Jezikri ki sèl Mèt ak sèl Segnè nou an. Depi lontan yo te ekri nan Liv la ki kalite kondannasyon k’ap tann moun sa yo. 5Atout nou deja konnen tout bagay sa yo byen pròp, mwen vle fè nou chonje ki jan, lè Bondye te fin delivre pèp Izrayèl la anba moun Lejip yo, li te detwi tout moun ki pa t’ kwè yo. 6Chonje tou ki jan zanj ki pa t’ rete nan pozisyon Bondye te ba yo a men ki te kite kote l’ te mete yo a, Bondye kenbe yo nan mitan fènwa a, mare nan yon chenn ki p’ap janm kase. Se la y’ap tann gwo jou jijman an. 7Menm jan an tou, chonje moun Sodòm ak Gomò ak tout ti bouk nan vwazinaj yo a. Yo te fè tankou zanj sa yo. Yo te lage kò yo nan tout kalite dezòd lachè, yo te menm rive nan fè gason ak gason, fi ak fi. Pou peni yo, yo lage yo nan dife k’ap boule tout tan an. Sa se yon egzanp ak yon avètisman pou tout moun. 8Menm jan an tou, mesye sa yo, avèk tout vizyon y’ap plede fè yo, y’ap fè tout kalite vye bagay ak kò yo, y’ap meprize otorite Bondye, y’ap pale pouvwa ki nan syèl yo mal. 9Menm Akanj Michèl, lè li t’ap plede ak dyab la pou kadav Moyiz, li pa t’ penmèt li jije dyab la yon jan pou l’ te manke l’ dega. Men, li annik di li: Mèt la va regle avè ou. 10Yo menm, okontrè, yo pale mal sou sa yo pa konprann. Bagay yo konnen se bagay ensten yo moutre yo tankou bèt ki san konprann. Se bagay sa yo menm k’ap pèdi yo. 11Malè pou yo! Y’ap fè menm rout ak Kayen. Pou yo ka fè kòb, yo lage kò yo nan menm move chemen Balaram lan. y’a mouri tankou Kore ki te peri nan fè rebèl ak Bondye. 12Moun sa yo, se gate yo vin gate manje n’ap fè pou frè yo. Yo san ront konsa. Yo vin manje, yo vin bwè kont kò yo san chonje moun; se pròp tèt yo ase yo konnen. Yo tankou nwaj van ap gaye nan syèl la san bay lapli. Yo tankou pyebwa ki pa janm donnen, menm nan sezon rekòt. Wi, yo tankou pyebwa yo derasinen epi ki fin mouri nèt. 13Yo tankou lanm lanmè lè lanmè a move. Y’ap pouse kim salte yo met deyò. Yo tankou zetwal ki pèdi rout yo. Bondye sere yon plas pou yo kote ki fè pi nwa a pou tout tan. 14Depi lontan, Enòk, ki te vin sèt jenerasyon apre Adan, te pale sou yo, lè l’ te di: Koute. Men Bondye ap vini ak tout lame moun pa li yo. 15L’ap jije tout moun; l’ap kondannen tout mechan yo pou tout move bagay yo te fè kont Bondye. Moun sa yo ki te san respè pou Bondye, l’ap kondannen yo pou tout move paròl yo te di sou li. 16Moun sa yo toujou ap bougonnen, y’ap plede plengnen sou sitiyasyon yo. Se enterè yo ase y’ap chache. Depi yo louvri bouch yo, se vante y’ap vante tèt yo. Y’ap flate tout moun pou yo tire avantaj sou yo. 17Men, nou menm, zanmi m’ yo, toujou chonje paròl apòt Segnè Jezikri yo te di nou davans lan. 18Yo te di nou konsa: Lè dènye jou yo va rive, va gen anpil moun k’ap san respè pou bagay Bondye yo, moun k’ap pase nou anba betiz, moun k’ap viv dapre vye lide lanvi yo gengnen. 19Se moun sa yo k’ap simen divizyon. Yo kite egzijans lachè dominen yo. Se pa Lespri Bondye a k’ap dirije lavi yo. 20Men, nou menm, mezanmi, annou kontinye grandi toujou nan konfyans nou k’ap fè nou viv pou Bondye nèt ale. Avèk pouvwa Sentespri a, annou lapriyè san rete. 21Rete fèm nan renmen nou gen pou Bondye a, pandan n’ap tann Segnè nou, Jezikri, k’ap vin ban nou lavi ki p’ap fini an paske li gen pitye pou nou. 22Gen pitye pou frè yo ki nan doutans toujou. 23Lonje men delivre yo, rache yo soti nan mitan dife a. Se pou nou gen pitye pou lòt moun yo tou. Men, fè atansyon, paske se pou nou rayi ata rad ki sou yo nan move lavi y’ap mennen an. 24Koulye a tout lwanj, tout grandè, tout pouvwa ak tout otorite pou yon sèl Bondye a, pou Bondye ki ka kenbe nou pou nou pa tonbe, li menm ki kapab fè nou parèt san repròch ak kè kontan devan l’ nan tout bèl pouvwa li. 25Li menm, sèl Bondye ki delivre nou gremesi Jezikri, Segnè nou an, wi, se pou li tout lwanj, tout grandè, tout pouvwa ak tout otorite, depi nan tan lontan, koulye a ak pou tout tan. Amèn.


text: 1Moyiz reponn li: -Men, moun yo ka refize kwè m’, yo ka pa koute sa m’ gen pou m’ di yo a. Yo ka di m’ se pa vre, Seyè a pa t’ kras parèt devan mwen. 2Seyè a mande l’: -Kisa ou gen nan men ou la a? Moyiz reponn li: -Yon baton. 3Seyè a di l’: -Jete l’ atè. Moyiz jete baton an atè. Baton an tounen yon koulèv. Lè Moyiz wè sa, li pran kouri. 4Seyè a di Moyiz: -Lonje men ou, bese pran koulèv la nan ke. Moyiz lonje men l’, li pran koulèv la nan ke. Lamenm, koulèv la tounen baton ankò nan men Moyiz. 5Seyè a di: -Men sa w’a fè pou yo ka kwè Seyè a, Bondye zansèt yo, Bondye Abraram lan, Bondye Izarak la, Bondye Jakòb la, te parèt devan ou. 6Seyè a di l’ ankò: -Foure men ou anndan chemiz ou, sou lestonmak ou. Moyiz foure men li anndan chemiz li, sou lestonmak li. Lè li wete men l’, men l’ te vin tou blan ak bouton. Li te kouvri ak lalèp. 7Seyè a di l’: -Foure men ou anndan chemiz ou ankò, sou lestonmak ou. Moyiz foure men li anndan chemiz li ankò. Lè li wete l’, men li te menm koulè ak rès kò li. 8Seyè a di Moyiz: -Si apre ou fin fè premye mirak la, ou wè yo pa vle kwè ou, yo pa vle koute ou, y’a kwè ou lè w’a fè dezyèm mirak sa a. 9Si apre ou fè de mirak sa yo, y’ap fè tèt di toujou, yo pa vle kwè ou toujou, yo pa vle koute sa w’ap di yo, w’a pran ti gout dlo nan gwo larivyè a, w’a vide l’ atè. Lamenm, dlo a va tounen san. 10Moyiz di Seyè a: -Eskize m’ wi, Seyè. Men, mwen pa ka pale fasil. Se pa bagay jòdi a non. Menm koulye a, depi w’ap pale ak sèvitè ou la, anyen pa chanje. Bouch mwen lou, lang mwen mare. 11Seyè a di l’: -Kilès ki bay moun bouch pou yo pale? Kilès ki fè moun sa a bèbè, moun sa a soudè? Kilès ki fè moun sa a wè, moun sa a avèg? Eske se pa mwen menm, Seyè a? 12Bon, ou mèt ale. m’a ede ou lè ou gen pou ou pale, m’a moutre ou sa ou gen pou di. 13Moyiz di: -Eskize m’ wi, Seyè! Men, poukisa ou pa voye yon lòt moun pito? 14Lè sa a, Seyè a move sou Moyiz, li di l’ konsa: -Gen Arawon, frè ou la, ki soti nan branch fanmi Levi a. Mwen konnen lang msye pa mare nan bouch li. Men koulye a, li gen tan nan wout ap vin jwenn ou. L’a kontan anpil lè l’a wè ou. 15W’a pale avè l’, w’a di l’ sa pou l’ di. m’a ede nou tou de lè n’a gen pou nou pale. m’a di nou sa pou nou fè. 16L’a pale ak pèp la pou ou. Se tankou si se te ou menm ki t’ap pale. Ou menm, w’a tankou Bondye k’ap di li sa pou li di. 17Kanta baton sa a, toujou kenbe l’ nan men ou. Se avèk li w’a fè tout mirak ou gen pou fè yo. 18Moyiz kite kote l’ te ye a, li tounen lakay Jetwo, bòpè li. Li di li: -Tanpri, kite m’ ale. Mwen pral jwenn frè mwen yo nan pèyi Lejip. Mwen pral wè si yo la toujou. Jetwo di Moyiz: -Ale ak kè poze. 19Antan Moyiz nan peyi Madyan, Seyè a di l’: -Koulye a, tounen nan peyi Lejip, paske tout moun ki t’ap chache touye ou yo fin mouri. 20Moyiz pran madanm li ak pitit gason l’ yo, li mete yo sou bourik, epi li tounen nan peyi Lejip. Moyiz te gen baton Bondye a nan men l’. 21Seyè a di Moyiz konsa: -Koulye a, ou wè w’ap tounen nan peyi Lejip. Gade byen. Se pou ou fè devan farawon an tout mirak mwen ba ou pouvwa fè yo. Mwen menm, m’ap fè l’ kenbe tèt avèk ou, li p’ap vle kite pèp la ale. 22W’a di farawon an: Men sa Seyè a di: Izrayèl se pitit mwen, se premye pitit mwen. 23Mwen di ou kite pitit mwen an ale fè wout li pou l’ ka fè yon sèvis pou mwen. Si ou refize kite l’ ale, mwen menm m’ap touye premye pitit gason ou lan. 24Pandan vwayaj la, Moyiz rete pase lannwit yon kote. Seyè a vin atake Moyiz. Li t’ap chache touye l’. 25Sefora pran yon moso ròch byen file, li koupe pwent po ti kòk pitit gason l’ lan, li voye l’ jete nan pye Moyiz. Epi li di: -Se yon mari san ou ye pou mwen. 26Apre sa, Seyè a kite Moyiz. Lè sa a, se poutèt sikonsizyon an Sefora te di ou se yon mari san pou mwen. 27Seyè a di Arawon: -Ale kontre Moyiz nan dezè a. Arawon pati, li kontre Moyiz sou mòn Bondye a. Li pase bra l’ nan kou l’. 28Moyiz di Arawon tou sa Seyè a te di l’ anvan li te voye l’ la. Li fè l’ konnen tout mirak Seyè a te ba li lòd fè. 29Moyiz ak Arawon pati ansanm, yo sanble tout chèf fanmi pèp Izrayèl la. 30Arawon di yo tou sa Seyè a te di Moyiz. Moyiz menm fè tout mirak yo devan tout pèp la. 31Pèp la vin kwè yo. Lè yo tande Seyè a te vin vizite yo, li te wè mizè y’ap pase a, yo tonbe ajenou, yo bese tèt yo jouk atè pou adore Bondye.


text:
Nan Washington, Prezidan Barack Obama lanse apèl bay Kongrè a pou mande l pran aksyon pou l bay Lèzetazini plis dwa pou l prete lajan; yon lòt kote, Misye Obama di li apiye plis kontwòl sou pò-dam nan peyi a pou limite posiblite pou moun komèt asasina pa bann e pa pakèt Ozetazini.
Lendi 14 janvye 2012 la, mwens ke yon semèn anvan Prezidan Obama kòmanse 2èm manda l la, li bay yon konferans pou laprès nan La Mezon Blanch kote li fè konnen se tap yon bagay iresponsab pou opozan polik li yo nan Kongrè a (an palan de lidè pati republiken-an) ta menm rive anvizaje posiblite pou yo pa vote pou yo monte pi wo plafon dèt Lèzetazini, sètadi pou yo bay peyi a plis dwa pou l prete lajan.


text: 1Jezi kite kote l’ te ye a, li ale nan lavil kote l’ te grandi a. Disip li yo te ale avè l’ tou. 2Lè jou repo a rive, li kòmanse moutre moun ki te nan sinagòg la anpil bagay. Foul moun ki t’ap koute l’ yo te sezi anpil, yo t’ap di konsa: -Kote l’ jwenn tout bagay sa yo? Kilès ki ba l’ konesans sa yo? Kouman li fè fè tout mirak sa yo? 3Se pa ti bòs chapant pitit Mari a? Se pa frè Jak, Jòz, Jid ak Simon an? Apa tout sè l’ yo la avèk nou? Se sa ki fè li te tounen pou yo yon okazyon tonbe nan peche. 4Lè sa a, Jezi di yo: -Yon pwofèt jwenn respè toupatou, esepte nan peyi l’, lakay li ak nan fanmi li. 5Se konsa li pa t’ kapab fè okenn mirak la, esepte pou de ou twa moun malad. Li te mete men sou tèt yo, li geri yo. 6Jezi te sezi wè jan yo pa t’ kwè nan li. Apre sa, Jezi te mache nan tout ti bouk nan vwazinaj la. Li t’ap moutre moun yo anpil bagay. 7Lè sa a, Jezi rele douz disip li yo, li voye yo de pa de. Li ba yo pouvwa chase move lespri. 8Li pase yo lòd sa a: -Pa pran anyen pou vwayaj la, esepte yon baton. Pa pote ni pen, ni sak. Pa mete lajan nan pòch nou. 9Nou mèt mete sapat nan pye nou. Men, pa mete de rad sou nou. 10Epi li di yo ankò: -Lè nou rive nan yon lavil, rete nan yon sèl kay, kay kote y’a resevwa nou an, jouk nou pati. 11Men, si nou rive yon kote nou wè pesonn pa vle resevwa nou, pesonn pa vle koute nou, ale fè wout nou. Souke pousyè pye nou. Konsa, yo p’ap ka di nou pa t’ avèti yo. 12Douz disip yo pati; y’ al mache bay nouvèl la pou tout moun tounen vin jwenn Bondye. 13Yo te chase anpil move lespri. Yo te pase lwil sou anpil moun malad, yo te geri yo. 14Wa Ewòd te tande pale sou Jezi, paske yo t’ap nonmen non l’ toupatou. Gen moun ki t’ap di: -Se Jan Batis ki leve pami mò yo, se poutèt sa li kapab fè tout mirak sa yo. 15Gen lòt ki t’ap di tou: -Se Eli. Epi gen lòt ankò ki t’ap di: -Se yon pwofèt tankou ansyen pwofèt yo. 16Men, lè Ewòd tande sa, li di konsa: -Se Jan wi. Mwen te fè koupe tèt li. Men, li tounen vivan ankò. 17Se Ewòd menm ki te voye arete Jan. Li te fè mete l’ nan prizon poutèt Ewodyad. Ewòd te pran Ewodyad, madanm Filip, frè li, pou madanm li. 18Se konsa, Jan te di li: -Ou pa gen dwa pran madanm frè ou pou madanm ou. 19Ewodyad te kenbe Jan nan kè. Li te vle fè yo touye li. 20Men, li pa t’ kapab, paske Ewòd pou tèt pa l’ te gen yon krentif pou Jan. Li te konnen Jan se yon nonm dwat ki t’ap viv pou Bondye. Se sak fè li te pwoteje li. Li te renmen tande l’ pale tou, menm si apre sa kè l’ te boulvèse. 21Jou Ewodyad t’ap tann lan vin rive. Se te jou fèt Ewòd. Jou sa a, Ewòd te fè yon fèt pou tout zotobre nan gouvènman l’ lan, ansanm ak gwo chèf nan lame a ak lòt grannèg nan peyi Galile a. 22Pitit fi Ewodyad la antre nan sal resepsyon an: li danse, li danse. Sa te fè Ewòd ak envite l’ yo plezi anpil. Wa a di madmwazèl la konsa: -Mande m’ nenpòt sa ou vle, m’ap ba ou li. 23Ewòd sèmante ba li, li di l’ konsa: -Tou sa ou mande, m’ap ba ou li, te mèt mwatye nan peyi m’ap gouvènen an. 24Madmwazèl la soti, li al di manman li: -Kisa m’ ta mande? Manman an reponn li: -Mande tèt Jan Batis. 25Jenn fi a prese tounen kote wa a, li fè l’ demann sa a: -Mwen ta vle pou ou ban mwen tèt Jan Batis koulye a, nan yon plato. 26Kè wa a kase. Men, li pa t’ kapab di li non ankò, akòz gwo sèman li te fin fè devan tout envite yo. 27Menm lè a, li voye yon gad avèk lòd pou li al chache tèt Jan Batis pote vini. 28Gad la koupe tèt Jan Batis nan prizon an; li pote l’ vini nan yon plato. Li bay madmwazèl la tèt la; madmwazèl la menm pote l’ bay manman li. 29Lè patizan Jan yo tande sa, yo vin pran kò a, yo mete l’ nan yon kavo. 30Lè apòt yo tounen vin jwenn Jezi, yo rakonte l’ tou sa yo te fè ak tou sa yo te di. 31Lè sa a, te sitèlman gen moun ki t’ap ale vini, Jezi ak disip li yo pa t’ menm gen tan pou yo manje. Se poutèt sa Jezi di disip li yo: -Ann al avè m’ yon kote ki pa gen moun pou nou ka pran yon ti repo. 32Epi, yo pati pou kont yo nan yon kannòt pou y’ ale yon kote ki pa gen moun. 33Men, anpil moun te wè lè y’ ale, yo te rekonèt yo. Se konsa, yo kouri soti nan tout bouk yo, yo gen tan rive kote Jezi taprale avèk disip li yo anvan li. 34Lè Jezi rive pou l’ debake sot nan kannòt la, li wè tout bann moun yo. Kè l’ fè l’ mal pou yo, paske yo te tankou yon bann mouton san gadò. Lamenm, li tanmen esplike yo anpil bagay. 35Lè li te kòmanse fè ta, disip yo pwoche bò kote Jezi, yo di li: -Li fin ta, wi. Pa gen moun rete bò isit la. 36Voye moun yo ale non pou yo ka achte manje nan bouk yo. 37Jezi reponn yo: -Poukisa nou pa ba yo manje nou menm pito? Disip yo mande li: -Ou ta vle poun al achte pen pou mil (1.000) goud poun bay tout moun sa yo manje? Jezi reponn yo: 38-Konbe pen nou gen la a? Ale wè non. Lè yo fin jwenn konbe pen yo genyen an, yo di l’ konsa: -Nou gen senk pen ak de pwason. 39Lè sa a, Jezi pase lòd pou disip li yo fè tout moun chita atè sou zèb la, ti gwoup bò isit, ti gwoup bò la. 40Moun yo menm chita pa ranje san moun, ranje senkant moun. 41Apre sa, Jezi pran senk pen yo ak de pwason yo, li leve je l’ nan syèl la, li di Bondye mèsi. Li kase pen yo an moso, li renmèt yo bay disip li yo pou yo mache bay moun yo. Li fè menm bagay ak de pwason yo. 42Tout moun manje vant plen. 43Disip yo ranmase tout ti moso pen yo ansanm ak rès pwason yo. Yo plen douz panyen pote ale. 44Te gen senkmil (5.000) moun antou ki te jwenn pen pou yo manje. 45Touswit apre sa, Jezi fè disip li yo moute nan yon kannòt, li voye yo devan lòt bò lanmè a, nan direksyon Betsayda. Jezi menm te rete dèyè pou l’ voye foul moun yo ale. 46Apre li fin ranvwaye yo, li al lapriyè sou yon ti mòn. 47Lè solèy fin kouche, kannòt la te nan mitan lanmè a toujou. Jezi te pou kont li atè. 48Li wè disip yo te gen anpil traka pou yo naje zaviwon yo, paske van an te kontrè pou yo. Vè twazè nan maten, Jezi pran mache sou dlo lanmè a pou li al jwenn disip yo. Li te prèt pou depase yo. 49Lè yo wè l’ ap mache sou dlo a, yo te kwè se te yon revenan. Yo pran rele. 50Yo tout yo te wè li, yo tout te pè. Menm lè a, Jezi pale avèk yo, li di yo konsa: -Pran tèt nou non. Se mwen menm. Nou pa bezwen pè. 51Li moute bò kote yo nan kannòt la, van an vin tonbe. Se pa ti sezi disip yo te sezi. 52Yo pa t’ konprann sans mirak pen an, paske lespri yo te bouche toujou. 53Yo fin travèse lanmè a, yo fè tè toupre lavil Jenezarèt. Yo mare kannòt la atè. 54Kou yo soti nan kannòt la, lamenm moun yo rekonèt Jezi. 55Pèp la kouri nan tout peyi a; yo pote malad yo tou kouche sou nat ba li kote yo tande li te ye a. 56Toupatou kote Jezi te rive, kit nan bouk, kit nan lavil ou andeyò, yo te mete malad yo sou plas piblik, yo te mande Jezi pou l’ te kite yo manyen bò rad li ase. Tout moun ki te manyen rad li te geri.


text: 1Men dènye pawòl David yo. David, pitit gason Izayi a, te yon nonm Bondye te mete byen wo. Se li menm Bondye Jakòb la te chwazi pou wa. Li te fè bèl chante pou pèp Izrayèl la. Men sa li te di: 2Se lespri Seyè a k’ap pale nan mwen. Se mesaj li k’ap soti nan bouch mwen. 3Bondye pèp Izrayèl la pale. Moun k’ap pwoteje pèp Izrayèl la di m’ konsa: Chèf k’ap gouvènen san patipri, k’ap gouvènen avèk krentif pou Bondye, 4ap tankou solèy k’ap leve byen klere nan maten, nan yon syèl klè san yon ti nwaj ladan l’. L’ap tankou solèy k’ap fè zèb pouse apre lapli. 5Se konsa Bondye pral beni tout ras mwen, paske li te pase yon kontra avè m’ pou tout tan, yon kontra ki p’ap janm kase, yon pwomès ki p’ap janm chanje. Nan tout sikonstans l’ap fè m’ genyen. L’ap ban mwen tou sa mwen vle. 6Men, moun ki pa konn Bondye yo, y’ap tankou pikan y’ap voye jete. Pesonn p’ap manyen yo ak men. 7Pou manyen yo se pou ou gen yon bout fè osinon yon frenn. Lèfini, ou boule yo nèt nan dife. 8Men non vanyan sòlda David yo: Premye a te rele Jochèb Bachebèt, moun lavil Tachemon. Se li menm ki te chèf Twa pi vanyan yo. Pou kont li, li goumen ak frenn li ak witsan (800) moun. Li touye tout yon sèl kou. 9Dezyèm lan te rele Eleaza, pitit Dodo, pitit yon moun lavil Awoya. Se te yonn nan Twa pi vanyan yo. Yon jou, li menm ak David, y’ al atake moun Filisti yo ki te sanble pou goumen. Sòlda pèp Izrayèl yo te kouri pou batay la. 10Men, li menm, li kenbe tèt ak moun Filisti yo, li touye moun jouk li gen lakranp nan men l’. Li pa t’ ka louvri men l’ pou l’ lage nepe a. Jou sa a, Seyè a goumen byen goumen jouk li touye tout lènmi yo. Apre sa, lame pèp Izrayèl la tounen kote Eleaza te ye a, yo pran tou sa lènmi yo te kite. 11Twazyèm lan te rele Chama, pitit gason Age, moun lavil Ara. Yon jou, moun Filisti yo te sanble lavil Lechi, kote ki te gen yon gwo jaden pwa. Sòlda pèp Izrayèl yo t’ap kouri pou moun Filisti yo. 12Men Chama rete kanpe nan mitan jaden pwa a, li kenbe tèt ak moun Filisti yo, li bat yo byen bat. Se konsa Seyè a te goumen byen goumen jouk li touye tout lènmi yo. 13Yon lòt jou, nan sezon rekòt, twa nan gwoup trant yo al jwenn David nan gwòt Adoulam lan. Lame moun Filisti yo te moute kan yo nan plenn Refrayim yo. 14Lè sa a, David te nan ti fò a. Yon gwoup moun Filisti te pran lavil Betleyèm. 15Yon sèl anvi pran David, li di konsa: Ki moun ki va fè m’ bwè ti gout dlo nan pi ki nan pòtay lavil Betleyèm lan? 16Lamenm, twa mesye yo desann nan kan moun Filisti yo, yo pran dlo nan pi ki te nan pòtay lavil Betleyèm lan, yo pote l’ vin bay David. Men, David refize bwè dlo a. Li vide l’ atè, li ofri l’ bay Seyè a. 17Li di konsa: Seyè, mwen pa gen dwa bwè dlo sa a. Se tankou si m’ ta bwè san mesye sa yo ki te riske lavi yo pou al chache l’. Se konsa li derefize bwè dlo a. Se sa twa vanyan sòlda sa yo te fè. 18Abichayi, frè Joab, pitit Sewouja, te chèf gwoup trant yo. Pou kont li, avèk yon frenn nan men l’, li goumen ak twasan (300) moun, li touye yo. Se konsa, tout moun t’ap nonmen non l’ nan gwoup trant lan. 19Se non li yo t’ap nonmen pi plis nan Trant yo. Apre sa, li vin chèf yo. Men, li pa janm rive fè sa Twa pi vanyan yo te fè. 20Benaja, pitit gason Jeojada a, moun lavil Kabseyèl, te pitit pitit yon vanyan sòlda. Li te fè anpil bagay ki fè wè li pa t’ manke kouraj. Se li menm ki te touye de pitit Ariyèl yo, moun lavil Moab. Yon jou, lanèj t’ap tonbe, li desann nan yon sitèn dlo pou li touye yon lyon. 21Se li menm ki te touye yon moun peyi Lejip, yon potorik gason bèl wotè, ki te gen yon frenn nan men l’. Li menm, li atake l’ ak yon baton ase. Li wete frenn lan nan men moun Lejip la epi li touye l’ avè l’. 22Men sa Benaja, pitit gason Jeojada a, te fè. Se konsa tout moun t’ap nonmen non l’ nan gwoup Trant lan. 23Se non li yo t’ap nonmen pi plis nan Trant yo. Apre sa, li vin chèf yo. Men, li pa t’ janm rive fè sa twa pi vanyan yo te fè. David te mete l’ chèf gad kò li. 24Nan gwoup Trant lan te gen ankò: Asayèl, frè Joab la, Elanan, pitit gason Dodo, moun lavil Betleyèm, 25Chama ak Elika, moun lavil Awòd, 26Elèz, moun lavil Pelèt, Ira, pitit gason Ikèch, moun lavil Tekoa, 27Abyezè, moun lavil Anatòt, Mebounayi, moun lavil Oucha, 28Salmon, moun lavil Awoya, Marayi, moun lavil Netofa, 29Elèb, pitit gason Bana, moun lavil Gibeya nan pòsyon tè ki pou branch fanmi Benjamen yo, 30Benaja, moun lavil Piraton, Idayi, moun ravin Gach yo, 31Abyalbon, moun lavil Araba, Azmavèt, moun lavil Baawoun, 32Elyaba, moun lavil Chalbon, pitit gason Joachenn yo, Jonatan, 33Chama, moun lavil Ara, Akiyam, pitit gason Chara, moun lavil Ara, 34Elifelèt, pitit gason Asbayi, moun lavil Maka, Elyam, pitit gason Achitofèl, moun lavil Gilo, 35Ezarayi, moun lavil Kamèl, Parayi, moun lavil Arab, 36Igal, pitit gason Natan, moun lavil Zoba, Bani, moun lavil Gad, 37Zelèk, moun lavil Amon, Nakarayi, moun lavil Bewòt, se li menm ki te pote zam Joab, pitit Sewouya a, 38Ira ak Garèb, nan fanmi Jetè a, 39Ouri, moun lavil Et la. Antou, te gen trannsèt vanyan sòlda.


text: 1Men konmansman Bon Nouvèl ki pale sou Jezikri, Pitit Bondye a. 2Nan liv pwofèt Ezayi a, men sa ki te ekri: Bondye di: Men m’ap voye mesaje m’ lan devan ou. La louvri chemen an pou ou. 3Se vwa yon nonm k’ap rele nan dezè a: Pare gran wout Seyè nou an. Plani chemen an byen plani pou li. 4Se konsa Jan te parèt nan dezè a, li t’ap batize, li t’ap mache bay mesaj sa a: -Tounen vin jwenn Bondye. vin resevwa batèm, epi Bondye va padonnen peche nou yo. 5Tout moun nan peyi Jide a ansanm ak tout pèp lavil Jerizalèm lan te vin jwenn li: yo te konfese peche yo devan tout moun, epi Jan te batize yo nan larivyè Jouden an. 6Jan te mete yon rad pwal chamo sou li, ak yon sentiwon an po mare nan ren li. Se krikèt ak gato myèl li te jwenn nan bwa li te manje. 7Li t’ap mache bay mesaj sa a: -Moun k’ap vin apre m’ lan gen plis pouvwa anpil pase m’. Mwen pa bon ase pou m’ ta bese demare sapat ki nan pye li. 8Mwen menm, mwen batize nou nan dlo. Men li menm, la batize nou nan Sentespri a. 9Menm epòk sa a, Jezi te soti Nazarèt, yon bouk nan peyi Galile. Lè sa a, Jan te batize l’ nan larivyè Jouden an. 10Antan Jezi t’ap soti nan dlo a, li wè syèl la louvri, epi Lespri Bondye a desann sou li an fòm yon pijon. 11Li tande yon vwa ki soti nan syèl la ki di: -Ou se pitit mwen renmen anpil la. Ou fè kè m’ kontan anpil. 12Touswit apre sa, Lespri Bondye a pouse Jezi al nan dezè a. 13Li rete la pandan karant jou, epi se la Satan vin tante l’. Jezi t’ap viv nan mitan bèt bwa yo, epi zanj Bondye yo t’ap okipe li. 14Apre yo te fin mete Jan nan prizon, Jezi ale nan peyi Galile pou l’ te fè konnen Bon Nouvèl Bondye voye a. 15Li t’ap di yo konsa: -Jou a rive. Koulye a, Bondye ki wa nan syèl la ap vin pran pouvwa a nan men li. Tounen vin jwenn Bondye. Asepte Bon Nouvèl la. 16Pandan Jezi t’ap mache bò lanmè Galile a, li wè de pechè pwason, Simon ak Andre, frè li a. Yo t’ap voye privye nan lanmè a. 17Jezi di yo konsa: -vin jwenn mwen. m’a fè nou tounen pechè moun pito. 18Lamenm, yo kite privye yo, y’ ale avèk li. 19Jezi vanse pi lwen, li wè de pitit gason Zebede yo, Jak ak Jan, frè li. Yo te chita nan kannòt yo a, yo t’ap repare privye yo. 20Lamenm, Jezi rele yo. Yo kite Zebede, papa yo, nan kannòt la ansanm ak ouvrye yo. Y’ ale avèk Jezi. 21Apre sa, Jezi ale ak disip li yo nan yon lavil yo rele Kapènawòm. Jou repo a, Jezi antre nan sinagòg la; li kòmanse moutre moun yo anpil bagay. 22Yo te sezi tande sa l’ t’ap moutre yo. Se pa t’ menm jan avèk dirèktè lalwa yo, paske li te pale ak yo tankou yon moun ki otorize. 23Lè sa a, yon nonm ki te gen yon move lespri sou li vin antre nan sinagòg la, li pran rele: 24-ey Jezi, moun Nazarèt, kisa nou gen avè ou? Ou vin isit la pou detwi nou? Mwen konnen byen pwòp ki moun ou ye. Ou se moun Bondye chwazi a. 25Jezi pale byen fò ak move lespri ki te sou nonm lan, li di li: -Pe la! Soti sou nonm sa a. 26Move lespri a souke nonm lan byen souke, li bay yon gwo rèl, epi li soti, li ale. 27Tout moun yo te sitèlman sezi, yonn t’ap mande lòt: -Sa sa ye la a menm! Sa se yon lòt bagay l’ap moutre nou la a. Menm move lespri yo, li pase yo lòd ak otorite, yo obeyi li. 28Se tout moun ki t’ap nonmen non l’ nan peyi Galile a. 29Apre sa, yo soti kite sinagòg la, y’ ale ansanm ak Jak ak Jan lakay Simon ak Andre. 30Bèlmè Simon an te kouche ak lafyèv. Rive Jezi rive lakay la, yo di l’ sa. 31Lè sa a, li pwoche bò madanm lan, li pran men l’, li fè l’ leve. Latou, lafyèv la kite l’, epi madanm lan resevwa yo. 32Aswè, apre solèy fin kouche, yo mennen tout moun malad yo ansanm ak tou sa ki te gen move lespri sou yo bay Jezi. 33Tout moun lavil la te sanble devan pòt kay la. 34Lè sa a, Jezi te geri anpil moun ki te soufri divès maladi; li te chase anpil move lespri. Men, li pa t’ kite move lespri yo pale, paske yo te konnen ki moun li te ye. 35Nan granmaten, byen bonè, li pa t’ ankò fè klè, Jezi leve, li soti li kite lavil la, li al yon kote ki pa gen moun. La li t’ap lapriyè. 36Simon ak lòt zanmi l’ yo soti, yo t’ap chache Jezi. 37Lè yo jwenn li, yo di l’ konsa: -Tout moun ap chache ou wi. 38Men li reponn yo: -Ann al yon lòt kote, nan lòt bouk yo nan vwazinaj la. Fòk mwen fè yo konnen mesaj la tou. Se pou sa menm mwen vini. 39Se konsa li te ale toupatou nan peyi Galile, li t’ap mache bay mesaj la nan sinagòg yo, li t’ap chase move lespri yo. 40Yon nonm ki te gen lalèp vin jwenn Jezi; li tonbe ajenou devan li, li mande l’ sekou; li di l’ konsa: -Si ou vle, ou kapab geri mwen. 41Kè Jezi fè l’ mal, li lonje men l’, li manyen nonm lan, li di li: -Wi, mwen vle ou geri. 42Menm lè a, lalèp la kite l’, li geri, li te nan kondisyon pou fè sèvis Bondye. 43Apre sa, Jezi voye l’ ale, li pase l’ lòd byen sevè. 44Li di l’ konsa: -Piga ou pale sa ak pesonn. Men, al fè prèt la wè ki jan ou ye. Apre sa, wa ofri sa Moyiz te bay lòd pou ofri a. Konsa wa bay tout moun prèv ou geri. 45Men, nonm lan pati, li pran mache fè konnen bagay la toupatou. Li sitèlman gaye nouvèl la, Jezi pa t’ kapab antre ankò nan okenn lavil pou moun pa t’ wè li. Li te pito rete andeyò, kote ki pa gen moun. Men, moun te soti toupatou vin jwenn li.


text: 1Pèp la va reponn: -Ki moun ki te kwè sa n’ap tande la a? Ki moun ki rekonèt travay Bondye a nan sa ki rive la a? 2Li te grandi devan Bondye tankou yon ti plant ki tou fèb, tankou yon ti kreyòl ki pouse nan tè sèk. Li pa t’ bèl gason, li pa t’ gen anyen nan li ki pou ta fè nou vire gade l’. Li pa t’ sanble anyen ki ta ka fè nou kontan ret gade l’. 3Nou pa t’ gade l’ menm, tout moun te vire do ba li. Li te soufri anpil, li te tout tan nan gwo lapenn. Tout moun te vire tèt yo pou yo pa wè l’. Nou pa t’ okipe l’, nou pa t’ pran ka l’ menm. 4Men, se soufrans nou ta gen pou nou soufri a li t’ap soufri pou nou. Se doulè nou ta gen pou santi nan kò pa nou li te pran sou do l’. Nou menm menm, nou te konprann se pini Bondye t’ap pini l’. Nou te konprann se frape Bondye t’ap frape l’, se kraze Bondye t’ap kraze l’ anba men l’. 5Men, se pou peche nou kifè yo te mete san l’ deyò konsa. Se akòz mechanste nou kifè yo te kraze l’ anba kou konsa. Chatiman ki te pou nou an se sou li li tonbe. Se konsa li ban nou kè poze. Avèk tout kou li te resevwa yo, li ban nou gerizon. 6Nou te tankou mouton ki te pèdi bann, chak moun bò pa yo. Men, chatiman ki pou te tonbe sou nou an, Seyè a fè l’ tonbe sou li. 7Yo te maltrete l’, men li menm se bese li bese tèt li ase. Tankou yon ti mouton y’ap mennen labatwa, li pa t’ janm louvri bouch li di krik. Wi, tankou yon manman mouton ki pa di krik pandan y’ap taye lenn sou do l’, li pa t’ janm louvri bouch li di anyen. 8Yo pran l’, yo mete l’ nan prizon, yo trennen l’ tribinal. Pa t’ gen pesonn pou te pran ka l’, lè yo wete l’ nan mitan moun k’ap viv sou tè a. Se pou peche pèp mwen an yo te touye l’. 9Atout li pa t’ janm fè ankenn krim, yo antere l’ menm kote ak mechan yo. Atout li pa t’ janm kite manti soti nan bouch li, yo mete l’ nan yon kavo nan mitan tonm moun rich yo. 10Men, se te volonte Bondye pou yo te kraze l’ anba soufrans konsa, pou l’ te bay lavi li pou Bondye te ka padonnen peche nou yo. L’a wè pitit pitit li yo. L’a viv pi lontan toujou. Se konsa travay Seyè a va mache byen nan men l’. 11Apre tout soufrans sa yo, l’a jwenn kè kontan ankò. L’a konnen li pa t’ soufri pou gremesi. Li te sèvi Bondye yon jan ki kòrèk nèt. Li te pran chatiman anpil moun sou do l’. L’a fè Bondye fè yo gras. 12Se poutèt sa, m’ap pran l’ mete l’ chèf. M’ap ba li plas nan mitan grannèg yo. L’ap gen menm pouvwa ak gwo chèf yo. Paske se limenm menm ki te bay tèt li pou l’ mouri konsa. Li te kite yo mete l’ ansanm ak krimenèl yo. Li pran plas anpil moun ki t’ap fè sa ki mal. Li mande padon pou moun ki te fè mal yo.


text: 1Seyè a pale avè m’ ankò, li di m’ konsa: 2-Pinga ou marye pou ou pa gen ni pitit gason ni pitit fi yon kote konsa. 3Paske se mwen menm Seyè a k’ap di ou sa ki pral rive pitit gason ak pitit fi ki fèt isit la, sa ki pral rive manman ak papa k’ap fè pitit nan peyi a. 4Move maladi pral touye yo. P’ap gen moun ni pou kriye pou yo ni pou antere yo. Kadav yo va tounen fimye atè a. Y’ap mouri nan lagè, y’ap mouri grangou. Kadav yo ap sèvi manje pou zwezo nan syèl ak bèt nan bwa. 5Wi, men sa Seyè a di ankò: -Pa antre nan kay kote ki gen lanmò. Pa kriye pou pesonn! Pa moutre moun sa yo ou nan lapenn pou yo, paske mwen p’ap kite yo ak kè poze ankò. Se mwen Seyè a ki di sa. Mwen p’ap gen pitye pou yo ankò. Mwen p’ap fè byen pou yo ankò. 6Tout moun nan peyi a pral mouri, rich kou pòv. Yo p’ap antere yo. Pesonn p’ap kriye pou yo. Pesonn p’ap ni make kò yo ak kouto, ni koupe cheve nan tèt yo, pou moutre yo nan lapenn pou yo. 7Pesonn p’ap manje pen ak diven avèk moun ki nan lapenn, avèk moun ki gen lanmò nan fanmi yo. Pesonn p’ap moutre yo nan lapenn ak moun ki pèdi papa yo osinon manman yo. 8Pa antre nan kay kote y’ap fè fèt non plis. Pa chita sou tab pou manje bwè ak yo. 9Paske men sa mwen menm, Seyè a ki gen tout pouvwa a, Bondye pèp Izrayèl la, mwen di: Nou tout k’ap viv isit la, m’ap fè nou wè m’ap fè tout moun sispann fè kè yo kontan, sispann fè fèt lè y’ap marye. 10Lè w’a di yo tou sa, y’a mande ou: Men, poukisa Seyè a pran desizyon pou li voye gwo malè sa a sou nou? Kisa nou fè ki mal? Ki krim nou fè ki pa fè Seyè a, Bondye nou an, plezi? 11Lè sa a, w’a reponn yo: -Men sa Seyè a di: Se paske zansèt nou yo te vire do ban mwen, y’ al dèyè lòt Bondye. Yo fè sèvis pou yo, yo adore yo, yo vire do ban mwen. Yo pa kenbe lòd mwen te ba yo. 12Lèfini, nou menm nou fè pi mal pase yo. Nou tout ap fè tèt di, n’ap swiv tout vye lide ki pase nan tèt nou, nou pa vle koute m’. 13Se konsa, m’ap mete nou deyò nan peyi sa a, m’ap voye nou nan yon peyi ni nou menm ni zansèt nou yo pa t’ janm konnen. Se la nou pral sèvi lòt bondye lajounen kou lannwit. Mwen p’ap fè pa nou ankò. 14Se konsa, men sa Seyè a di: -Yon jou va rive lè moun pèp Izrayèl yo p’ap di lè y’ap fè sèman: Se nan non Seyè a ki vivan, li menm ki te fè nou soti kite peyi Lejip. 15Lè sa a, y’a di pito: Se nan non Seyè a ki vivan, li menm ki fè pèp Izrayèl la soti kite peyi nan nò a ak tout lòt peyi kote li te gaye yo. Wi, m’ap mennen yo tounen nan peyi mwen te bay zansèt yo a. 16Seyè a di ankò: -Mwen voye chache anpil moun ki konn fè lapèch pou vin pran yo. Apre sa, m’ap voye chache kantite moun ki konn fè lachas pou kouri dèyè yo sou tout mòn, sou tout ti mòn, jouk nan twou wòch. 17Je m’ louvri sou tou sa y’ap fè. Anyen pa kache pou mwen. Yo mèt kache kò yo jan yo vle, mwen wè tou sa yo fè ki mal. 18Pou konmanse, m’ap fè yo peye doub pou tout peche yo, pou tou sa yo fè ki mal, paske yo derespekte tout peyi m’ lan ak vye zidòl yo ki tankou kadav santi. Yo plen peyi a ak fo bondye. 19Seyè, ou menm ki tout pwoteksyon mwen, ou menm ki ban m’ tout fòs mwen, se bò kote ou mwen kouri lè mwen nan pwoblèm. Moun lòt nasyon yo va soti byen lwen, nan dènye bout latè pou yo vin nan pye ou. Y’a di: -Sa zansèt nou yo te mouri kite pou nou yo pa bondye tout bon. Se yon bann zidòl ki pa vo anyen. 20Eske moun ka fè bondye pa yo? Zidòl sa yo pa bondye tout bon. 21Se konsa, fwa sa a, mwen pral fè yo konprann. Fwa sa a, mwen pral fè yo konnen fòs ponyèt mwen. Lè sa a, y’a konnen se mwen menm ki Bondye sèl Mèt la.


text: 1Nan senkyèm jou, katriyèm mwa nan trantyèm lanne an, mwen menm Ezekyèl, mwen t’ap viv ansanm ak moun yo te depòte yo, bò larivyè Keba nan peyi Babilòn. Jou sa a, syèl la louvri devan je m’, mwen wè Bondye nan yon vizyon. 2Wa Jojakin te gen senkan depi yo te depòte l’. 3Antan Ezekyèl, pitit Bouzi, yon prèt Bondye, te la bò larivyè Keba nan peyi Babilòn, li tande Seyè a pale avè l’. Li santi pouvwa Seyè a sou li. 4Mwen leve je m’ gade, mwen wè yon gwo van tanpèt k’ap vini soti nan nò. Zèklè t’ap fè yanyan nan yon gwo nwaj. Syèl la te klere tout arebò nwaj la. Nan mitan nwaj la menm kote zèklè yo t’ap fèt la, te gen yon limyè ki te klere tankou kristal. 5Nan mitan van an, mwen wè kat bèt, ou ta di kat moun. 6Yo chak te gen kat figi ak kat zèl. 7Janm yo te byen dwat, men pye yo te tankou zago bèf. Yo te klere tankou kwiv poli. 8Anba chak zèl te gen yon men moun. Konsa, yo chak te gen kat zèl, kat figi, kat men, yonn nan chak direksyon. 9De nan zèl yo te louvri nèt. Bèt yo menm te fè yon kare, pwent zèl yo kontre yonn ak lòt. Lè y’ap mache, yo deplase ansanm nan menm direksyon, san vire kò yo. 10Chak bèt te gen kat figi: yon figi moun sou devan, yon figi lyon sou bò dwat, yon figi bèf sou bò gòch ak yon figi malfini sou dèyè. 11Chak bèt te louvri de nan zèl yo, yo leve yo jouk pwent zèl yo kontre ak pwent zèl bèt ki te bò kote yo a. Yo te kouvri kò yo ak de lòt zèl yo. 12Chak bèt t’ap gade nan tout kat direksyon yo. Konsa, yo te kapab mache ansanm pou y’ ale kote Lespri Bondye a pouse yo ale a, san yo pa t’ bezwen vire kò yo. 13Nan mitan bèt yo ou ta di yon gwo boukan dife ak gwo flanm tankou flanm bwa chandèl tou limen ki t’ap ale vini. Dife a te klere anpil, te gen zèklè ki t’ap soti ladan l’. 14Bèt yo menm t’ap kouri ale vini byen vit tankou zèklè. 15Mwen t’ap gade bèt yo, mwen wè kat wou k’ap woule atè, yonn bò yo chak. 16Tout wou yo te parèy, yo te klere tankou wòch krizolit. Ou ta di yo chak gen yon lòt wou menm gwosè pase an travè ladan yo, 17paske wou yo te ka woule nan direksyon kat pwen konpa yo san yo pa t’ bezwen vire. 18Jant wou yo te byen gwo. Yo te kouvri ak je sou tout kò yo. 19Chak fwa bèt yo deplase, wou yo deplase tou ansanm ak yo. Si yo leve anlè, wou yo leve anlè tou. 20Bèt yo ale kote pou yo ale a. Wou yo fè tou sa bèt yo fè, paske se bèt yo ki t’ap kontwole wou yo. 21Bèt yo vanse, wou yo vanse tou. Bèt yo rete, wou yo rete tou. Bèt yo leve anlè, wou yo leve anlè tou, paske se bèt yo ki t’ap kontwole wou yo. 22Anwo tèt bèt yo, te gen yon bagay won an fòm yon gwo bòl bouch anba, ki te klere tankou kristal. 23Se anba gwo bòl la bèt yo te kanpe ak de zèl louvri ak pwent yo kontre ak pwent zèl bèt ki bò kote yo a. De lòt zèl yo te fèmen kouvri kò yo. 24Lè bèt yo t’ap vole, mwen tande zèl yo t’ap fè yon bri. Ou ta di bri lanmè a lè li move, osinon bri vwa Seyè a lè l’ap pale, oswa bri yon gwo lame. Lè yo sispann vole, yo kite zèl yo pandye. 25Men ou te ka tande yon ti bri ki t’ap fèt anwo bòl kristal ki te anlè tèt yo a. 26Anwo bòl kristal ki te anlè tèt yo a, te gen yon bagay, ou ta di yon gwo fotèy fèt an wòch safi. Sou fotèy la, yon fòm te chita ou ta di yon moun. 27Depi nan ren l’ moute, li te klere nan je m’ tankou kwiv yo poli. Depi nan ren l’ desann, ou ta di li te nan mitan yon gwo dife ki te klere tout kote l’ te ye a. 28Li te nan mitan yon limyè tout koulè tankou lakansyèl yon jou lapli. Gwo bèl limyè sa a te fè m’ konprann se Seyè a ki te parèt devan m’. Lè mwen wè sa, mwen tonbe sou de jenou m’, tèt mwen bese jouk atè. Lèfini mwen tande yon vwa moun k’ap pale.


text: 1Men sa Bondye di k'ap rive peyi Mowab: — Y'ap detwi lavil Ar-Mowab nan yon grenn nwit. Tout peyi Mowab la frèt! Y'ap pran yon sèl nwit pou yo detwi lavil Ki-Mowab la! Apre sa, tout peyi a frèt! 2Moun peyi Mowab yo ap kouri moute lavil Dibon, sou tèt mòn yo pou y'al kriye. Moun peyi Mowab yo pral plenn tèlman y'ap nan lapenn pou lavil Nebo ak lavil Medeba. Yo taye tout cheve nan tèt yo, yo koupe tout bab nan figi yo. 3Nan tout lari, moun ap mache ak rad sak sou yo. Sou tout plas piblik, sou teras anwo tout kay, moun ap plenn. Dlo ap koule nan je yo tout. 4Moun lavil Esbon ak moun lavil Eleale ap pouse rèl. Moun tande yo jouk lavil Jakaz. Ata sòlda lame Mowab yo ap tranble. Yo pèdi tout kouray yo. 5Kè m ap fann pou peyi Mowab! Moun li yo ap kouri al kache jouk lavil Zoa ak lavil Eglat-Chelichiya. Moun ap kriye antan y'ap rale moute ti pant pou rive lavil Loukit la. Moun ap rele antan y'ap kouri met deyò sou wout ki mennen lavil Owonayim lan. 6Larivyè Nimrim chèch. Tout zèb fin cheche. Fèy pyebwa yo fennen. Tout pyebwa mouri. 7Tout moun ap janbe lòt bò Ravin Banbou avèk tou sa yo genyen ak tout pwovizyon yo. 8Toupatou, sou fontyè peyi Mowab la, se rèl. Rèl yo rive jouk nan zòrèy moun lavil Eglayim ak moun lavil Berelim. 9Lavil Dimon, dlo larivyè a wouj ak san! Men Bondye pare yon pi gwo malè pou lavil Dimon. Se la yon lyon pral touye dènye moun peyi Mowab ki te resi chape kò yo. Se la tout rès moun peyi Mowab yo pral mouri.


text:
Haitian Blogs
Respekte dwa lengwistik pèp ayisyen an "tèt kale" [English]
- Thursday, May 12, 2011 12:13 PM
- Hits: 5341
An Open Letter from Jacques Pierre for President-elect Michel Martelly
This document was sent to AlterPresse on May 9 2011
President Michel Joseph Martelly:
In the name of all the Haitian people, I congratulate you for your great victory confirmed by an official of the Provisional Electoral Council to April 20, 2011. President, in your speech on 5 April 2011, you said that you were the President of all Haitians, so I think your Government will work to improve the lives of all men, and will respect human rights of all Haitians living in the country of Haiti.
I, myself, am a linguists and an educator, and I will take advantage of this occasion to tell you one more fundamental right of the Haitian people that deserves the respect of "Tet Kale", it's the right of Linguistics. All Haitians born and raised in the land of Haiti, we all speak Creole. It is true. There is a handful of people who speak French also; but Creole is the only language that all Haitians can use to speak to one another without any problem. Article 5 of the Constitution of Haiti 1987 "Creole is one and only language that brings together all the Haitian people," with this we are asking you to respect the language of the Haitian people during the five years tou wll spend in power. It is Ayibobo for you, if the Haitian people could see; Article 5, 24-3, 40, and 213 in the 1987 Constitution apply in fact pannan mandate.
President, I wish you could set up a communications team to create a website in which all Haitians can find information in Creole and French on the Presidency. It is important for the country's official newspaper "Le Moniteur" to publish all the its information in Creole and French. In the same way, all the official papers of the state are released in two languages, the employees of the state should speak Creole with all Haitians in need of services from government offices. Lastly, I wish your Government would create a Translation Bureau at Sekreteri, Alfabetizasyon to translate the documents of the last century that only exist in French. If there exist an Office of Translation, I hope you will support him and give him all the work because with document deserves translating intp Creole. While the Translation Bureau will render documents before, I hope the documents will appear the first day you come into power and be available in Creole and French. President, I believe there are not enough resources to do have everything I have said realized; now it is a question of volunteers, in your hands.
President, in the corner and nook you visited in while you were campaigning, you spoke in your mothers language "tet kale." It is like this the people understood your Tet Kale: Creole speak, creole understand. I hope you don't push the people to the side on may 14. I wish you not to do a speech in French, a language that majority of the population does not understand. And also the language of your mother is the language of all the Haitian people, those it concerns, it invites all the Haitian people. I hope May 14 speech will not be a speech with a few short phrases in Creole and the rest in French. If it is this, truly when people become the leader of Haiti, they are not of the people. They do not speak for the people to understand because the people vote is counted; their voice doesn't count anymore. I have would like to see the people's vote and the voice of the people become one so that we can start helping Haiti up with the participation of all the proletariat.
President, there are people who think you should make your speech in French so that diplomats in the international community can understand you. But if there are some who don't have interpreters, you can find anyone to interpret for them. You should not have to use an interpreter to speak to the majority of the people. If you did not do this in your campaign, why is it now you would like to do this? So it is important from the first day to show your Government will not continue to discriminate the language of this country that exist in the country things in this country from small struggle [?].
President, I wish you good luck. We know the work is not easy. I invited everyone to work 'tet kale' with your Government because if you fail it is all the country that fails. Clear all Haitians as a result, if they voted for you, and to those who have voted for you do not wish the country worse than they are because this is worse than death. So I am asking all the professionals of job skills in the other domain to jointly criticized and proposed solutions think whereby the Government when it by deceit. This will not happen, it is important to the Presidency and the Office of the Prime Minister created a sitweb which has a space in which all groups of professionals can give opinions and make proposals in order and discipline and no one attacked personality who manage the land.
Life in Haiti, no use of a language as a barrier to prevent discover good ideas every Haitian has in mind so that all may participate in the reconstruction of oneself. But a lot of the load is not heavy.
With great respect,
North Carolina, United States, May 8 2011
Linguistic/Languages Professor : Creole Studies, Culture, French
Duke University, Durham, North Carolina
Orignal Letter
Lèt tou louvri Jacques Pierre* pou prezidan eli Michel Martelly
Dokiman sa a vin jwenn AlterPresse 9 me 2011
Prezidan : Joseph Michel Martelly
Nan non tout pèp ayisyen an m ap felisite ou pou gwo viktwa ou ranpòte a dapre rezilta ofisyèl Konsèy Elektoral Pwovizwa a bay nan dat 20 Avril 2011. Prezidan, nan diskou ou te fè nan dat 5 Avril 2011, ou te di ou se prezidan tout ayisyen, konsa m kwè gouvènman ou an pral travay pou amelyore lavi tout moun, epi li pral respekte dwa tout ayisyen ansanm ak tout moun k ap viv nan peyi d Ayiti.
Mwen-menm ki se yon lengwis ak edikatè tou, m ap pwofite okazyon sa a pou m di ou yonn nan dwa fondamantal pèp ayisyen an ki merite respekte tèt kale se dwa lengwistik li. Tout ayisyen ki fèt epi ki grandi nan peyi d Ayiti, nou tout nou pale kreyòl. Se vre gen yon ponyen moun ki pale franse tou ; men, kreyòl se sèl lang tout ayisyen ka itilize pou yonn pale ak lòt san pwoblèm. Atik 5 nan Konstitisyon 1987 la di « Kreyòl se sèl grenn lang ki simante tout pèp ayisyen an », konsa n ap mande ou pou respekte dwa lengwistik pèp ayisyen an pannan senk an ou pral pase sou pouvwa a. Se va ayibobo pou ou si pèp ayisyen an ta wè ; atik 5, 24-3, 40, ak213 ki nan Konstitisyon 1987 la aplike tout bon vre pannan manda ou a.
Prezidan, m ta swete ou mete sou pye yon ekip kominikasyon pou kreye yon sitwèb kote tout ayisyen ka jwenn enfòmasyon an kreyòl ak franse sou sa Prezidans lan ap fè. Se enpòtan tou pou jounal ofisyèl peyi a ki se « Le Moniteur » pibliye tout enfòmasyon yo an kreyòl ak franse. Menm jan an tou, tout papye ofisyèl leta yo dwe soti nan de lang yo, e anplwaye leta yo dwe pale kreyòl ak tout ayisyen ki bezwen sèvis nan biwo leta yo. Pou fini, m swete gouvènman ou an ta kreye yon biwo tradiksyon nan Sekreteri d Eta Alfabetizasyon an pou tradui dokiman nan syèk pase yo ki sèlman egziste an franse. Si gen yon biwo tradiskyon ki egziste deja, m swete ou va kore li e ba li tout mwayen pou l travay paske chaje ak dokiman ki merite tradui an kreyòl. Antan biwo tradiksyon an ap tradui dokiman anvan yo, m swete tout dokiman k ap gen pou parèt depi premye jou ou monte sou pouvwa a ap disponib an kreyòl ak franse. Prezidan, m kwè gen ase resous pou tout sa m di yo la rive reyalize ; konnya kesyon volonte a nan men ou.
Prezidan, nan tout kwen ak rakwen ou te vizite nan peyi a pannan ou t ap fè kanpay, ou te pale lang manman ou tèt kale. Se kon sa pèp la te konprann ou tèt kale : kreyòl pale, kreyòl konprann. M swete ou pa mete pèp la a kote jou 14 me a. M swete ou pa fè yon diskou an franse, ki se yon lang majorite popilasyon an pa konprann. Epi tou pale lang manman ou se pale ak tout pèp ayisyen an, se envite tout ayisyen reflechi sou diskou ou a, fè koumantè, epi bay dizon pa yo. M espere diskou 14 me a pa pral yon diskou ki gen de twa bout fraz an kreyòl epi rès la an franse. Si se sa, sa ap montre tout bon vre depi moun fin chèf nan peyi d Ayiti, yo pa bezwen pèp la ankò. Konsa, yo pa pale pou pèp la konprann paske se vòt pèp la ki konte ; men, vwa li pa konte. M ta kontan wè vòt pèp la ak vwa pèp la fè yonn pou n rive mete Ayiti kanpe sou de pye l ak patisipasyon tout peyizan yo.
Prezidan, gen moun ki panse ou ta dwe fè diskou ou an franse pou diplomat ak moun ki nan Kominote Entènasyonal la ka konprann ou. Men, misyon diplomatik yo gen entèprèt. E si kèk nan yo pa ta va gen entèprèt, gouvènman ou an kapab jwenn moun ki pou entèprete pou yo. Ou pa ta dwe sèvi ak entèprèt pou tradui pou majorite pèp la. Si ou pa te fè sa nan kanpay la, pou ki sa se konnya ou ta vle fè sa ? Donk se enpòtan depi premye jou a pou montre gouvènman ou an pa pral kontinye ak diskriminasyon lengwistik ki egziste nan peyi sa a depi ti kòkonm ap goumen ak berejenn.
Prezidan, m swete ou bon travay. Nou konnen travay la pa fasil. M envite tout moun pou travay tèt kale ak gouvènman ou an paske si ou echwe se tout peyi a ki echwe tou. Li klè tout ayisyen konsekan kit yo te vote pou ou, kit yo pa te vote pou ou pa ta swete peyi a pi mal pase jan l ye a paske pi mal pase sa se lanmò pou nou tout. Konsa, m ap mande tout lòt pwofesyonèl ki gen ekspètiz nan lòt domèn pou mete tèt yo ansanm pou kritike ansanm ak pwopoze solisyon yo panse ki kapab ede gouvènman an lè li fè yon fo pa. Pou sa rive fèt, li enpòtan pou Prezidans lan ansanm ak biwo premye minis la kreye yon sitwèb ki gen yon espas kote tout gwoup pwofesyonèl yo kapab bay opinyon yo ansanm ak fè pwopozisyon nan lòd ak disiplin san pèsonn pa atake pèsonalite moun k ap jere peyi a.
Viv yon Ayiti kote pèsonn pa sèvi ak yon lang kòm baryè pou anpeche n dekouvri bon jan lide chak grenn ayisyen genyen nan tèt li. Konsa, tout moun va patisipe nan rekonstriksyon peyi a tèt kale. Men anpil chay pa lou.
Ak anpil respè,
Kawolin di Nò, Etazini, 8 me 2011
* Lengwis/Tradiktè Pwofesè : Etid Kreyòl, Kilti Ayisyen, Franse Duke University, Durham, North Carolina
Source: Dokiman sa a vin jwenn AlterPresse 9 me 2011


text: 1Seyè a pa vle wè moun k’ap sèvi ak fo balans. Li kontan ak moun ki sèvi ak bon mezi. 2Kote ki gen lògèy wont pa lwen. Men, moun ki soumèt devan Bondye, se yo ki gen bon konprann. 3Moun k’ap mache dwat yo konnen sa pou yo fè, paske se moun serye yo ye. Men, moun k’ap mache bay moun koutba, yo gen pou yo fini mal, paske se bakonyè yo ye. 4Jou malè, richès pa ka sèvi ou anyen. Men, si ou se moun serye, sa ka sove lavi ou. 5Yon moun k’ap mache dwat ap viv san pwoblèm, paske li serye. Men, mechan yo ap tonbe nan pwòp pèlen mechanste yo. 6Lè yon moun serye fè sa ki dwat, sa ap sove l’. Men, moun k’ap mache bay moun koutba, y’ap pran nan move jwèt y’ap fè a. 7Lè yon mechan mouri, sa l’ t’ap tann lan mouri ansanm avè l’. Konfyans li te mete nan byen li yo pa sèvi l’ anyen. 8Jou malè, moun ki mache dwat ap jwenn pwoteksyon. Sa ki pou ta rive l’ la, se mechan an li rive. 9Moun ki san respè pou Bondye ap touye moun ak lang yo. Men, konesans ap sove moun k’ap mache dwat yo. 10Lè sa mache pou moun serye yo, tout moun lavil la gen kè kontan. Konsa tou, lè mechan yo mouri, se kontantman pou tout moun. 11Se bèl bagay pou yon lavil lè li gen moun serye ladan l’. Men, mechan yo ap detwi l’ ak lang yo. 12Avili yon frè parèy ou, se bagay moun san konprann fè. Yon moun lespri konnen pou l’ pe bouch li. 13Moun k’ap mache fè tripotay mete tout sekrè deyò. Men, moun ki toujou kenbe pawòl yo, kè yo se kòfrefò. 14Lè pa gen moun ki konn gouvènen, peyi a pa ka mache. Men, lè gen anpil moun k’ap bay bon konsèy, peyi a sove. 15Lè ou pwomèt pou ou peye dèt yon moun ou pa konnen, w’a gen pou règrèt sa pita. L’a pi bon pou ou si ou refize bay garanti pou yon lòt. 16Tout moun va fè lwanj yon fanm ki gen bon karaktè. Konsa tou, gason ki gen kouraj nan travay ap jwenn ak kòb li. 17Lè ou gen bon kè, se yon byen ou fè pou tèt ou. Men, moun ki san pitye yo, se tèt yo y’ap fè tò. 18Mechan yo kwè y’ap fè benefis. Men, moun k’ap fè sa ki dwat yo toujou jwenn rekonpans yo. 19Yon moun ki soti pou fè sa ki dwat ap toujou viv. Men, moun k’ap chache fè sa ki mal gen pou yo mouri. 20Seyè a pa vle wè moun k’ap mache pye gaye. Men, li pran plezi l’ ak moun k’ap mache dwat nan chemen yo. 21Wè pa wè, yo gen pou yo pini mechan yo. Men, tout moun k’ap mache dwat yo ap sove. 22Yon bèl fanm ki nan dezòd se yon bèl zanno lò nan nen kochon. 23Lè moun k’ap mache dwat yo jwenn sa yo te vle a, se kontantman pou tout moun. Men, lè se mechan yo ki jwenn sa yo t’ap tann lan, sa pa fè pesonn plezi. 24Moun ki bay san gad dèyè, sa pa anpeche yo vin pi rich. Men, moun ki penng, se pòv y’ap vin pi pòv. 25Lè ou bay ak kè kontan, ou p’ap janm manke anyen. Lè ou manje ak moun, ou pa janm rete grangou. 26Pèp la ap madichonnen moun k’ap sere manje nan depo pou pri a ka moute. Men, l’ap fè lwanj pou moun k’ap vann manje a nan mache. 27Moun k’ap chache fè sa ki byen ap jwenn favè Bondye. Men, moun k’ap kouri dèyè malè, se malè ki pou rive l’. 28Moun ki mete konfyans yo nan byen yo ap tonbe tankou fèy chèch. Men, moun k’ap mache dwat yo ap pouse tankou boujon. 29Yon nonm ki mete dezòd nan fanmi li, lakòz madanm li ansanm ak tout pitit li yo nan tou sa ki pa bon. Moun san konprann ap toujou esklav moun ki gen bon konprann. 30Lè ou mache dwat, sa fè moun viv. Lè ou gen bon konprann, ou sove lòt moun. 31Gade! Moun ki mache dwat jwenn rekonpans yo isit sou latè. Men, nou pa bezwen mande si moun k’ap fè mechanste ak moun k’ap viv nan peche p’ap jwenn ak pa yo tou!


text: 1Jakòb vin konnen jan pitit gason Laban yo t’ap di: -Jakòb fin pran tou sa ki te pou papa nou. Se byen papa nou li fin ranmase kifè li rich konsa. 2Jakòb vin wè tout Laban pa t’ ba li menm karaktè li te konn ba li anvan an. 3Lè sa a, Seyè a di l’: -Tounen nan peyi kote ou te fèt la, al jwenn fanmi ou. M’ap toujou la avè ou. 4Se konsa Jakòb fè chache Rachèl ak Leya. Li voye di yo rive kote l’ nan savann kote bèt li yo ye a. 5Li di yo: -Mwen wè karaktè papa nou pa menm jan avè m’ ankò. Li chanje anpil, men Bondye papa m’ lan toujou avè m’. 6Nou tout de nou konnen jan mwen te sèvi ak papa nou ak tout kouraj mwen. 7Men li menm, li toujou ap twonpe mwen. Li chanje lide dis fwa lè lè a rive pou li peye m’. Men, Bondye pa janm kite l’ fè m’ anyen. 8Lè Laban di: ou mèt pran tout kabrit takte yo pou ou, tout bann bèt yo tonbe fè pitit takte. Lè li di: m’ap ba ou tout kabrit ki gen re sou tout kò yo, tout bann bèt yo tonbe fè pitit ak re sou tout kò yo. 9Se Bondye menm ki pran bann bèt papa nou yo, li ban mwen yo. 10Lè bèt yo mande kwaze, mwen fè yon rèv, mwen wè tout bouk ki t’ap kwaze yo se bouk ki takte, ki pentle ak sa ki gen re sou tout kò yo. 11Zanj Bondye a pale avè m’ nan rèv la, li di m’: Jakòb. Mwen reponn li: Men mwen wi. 12Li di m’ ankò: Leve je ou gade: tout bouk k’ap vole fenmèl yo se bouk ki takte ak sa ki gen re sou tout kò yo. Se mwen menm k’ap fè sa konsa, paske mwen wè tout sa Laban ap fè ou. 13Mwen se Bondye ki te parèt devan ou lè ou te Betèl, kote ou te mete gwo wòch la apa pou mwen an. Ou chonje, lè sa a, ou te fè yon pwomès ban mwen. Koulye a, leve, kite peyi sa a. Tounen nan peyi kote ou te fèt la. 14Rachèl ak Leya reponn Jakòb: -Nou pa gen anyen ankò pou n’ eritye nan men papa nou. 15Eske li pa konsidere nou tankou etranje? Li vann nou. Koulye a, li fin manje tout lajan yo te ba li pou nou an. 16Tout richès Bondye wete nan men papa nou an, se pou nou ansanm ak pitit nou yo. Koulye a, se pou ou fè tout sa Bondye di ou fè. 17Lè sa a, Jakòb leve, li mete pitit li yo ansanm ak madanm li yo sou chamo. 18Li pran tout bèt li yo ansanm ak tout sa li te rive genyen pandan li te Mezopotami an, li mennen yo ale. Li pati, li al jwenn papa l’, Izarak, nan peyi Kanaran. 19Lè sa a, Laban t al taye lenn mouton l’ yo. Pandan li pa t’ la, Rachèl vòlè ti zidòl kay papa l’ yo. 20Se konsa Jakòb twonpe Laban, moun lavil Aram lan, li pati san l’ pa di l’ sa. 21Li pran tout sa li te genyen, li mete deyò, li ale, li travèse larivyè Lefrat, li pran chemen pou li al sou mòn Galarad. 22Twa jou apre, Laban pran nouvèl Jakòb te pati. 23Msye pran moun pa li yo avè l’, li pati dèyè Jakòb. Apre sèt jou, li jwenn li sou mòn Galarad. 24Men, pandan lannwit, Bondye parèt devan Laban, moun lavil Aram lan, nan yon rèv, li di l’: -Piga ou di Jakòb anyen ni an byen, ni an mal. 25Se konsa, Laban jwenn Jakòb ki te moute tant li sou mòn lan. Laban te moute tant li tout sou mòn Galarad pou li menm ansanm ak moun pa l’ yo. 26Laban di Jakòb: -Kisa ou fè konsa? Ou twonpe m’, ou pran pitit fi mwen yo, ou mennen yo ale tankou prizonye ou fè nan lagè. 27Poukisa ou twonpe m’, ou leve ou pati an kachèt san ou pa avèti m’? Si ou te di m’ sa, nou ta fè fèt, nou ta chante, nou ta bat tanbou, nou ta jwe gita anvan nou voye ou ale. 28Ou pa menm kite m’ bo pitit pitit mwen yo ak pitit fi m’ yo. Ou aji tankou moun fou, monchè! 29Mwen gen kont pouvwa anba men m’ pou m’ ta regle ou. Men yè swa, pandan lannwit lan Bondye papa ou la di m’: Piga ou di Jakòb anyen ni an byen, ni an mal. 30Mwen konnen ou pati paske se pa ti anvi ou pa te anvi tounen lakay papa ou. Men, sa ou te bezwen vòlè ti zidòl kay mwen yo fè? 31Jakòb reponn Laban, li di l’: -Mwen te pè, paske mwen te kwè ou ta ka reprann pitit fi ou yo nan menm. 32Men, kanta pou ti zidòl kay ou yo, si ou jwenn yo nan men yon moun isit la, se pou moun sa a mouri. Men, mwen pran tout moun sa yo pou temwen, si ou jwenn yon bagay lakay mwen ki pou ou, pran l’ pote l’ ale. Jakòb pa t’ konnen Rachèl te vòlè ti zidòl kay yo. 33Laban antre anba tant Jakòb la, li chache, li ale anba tant Leya a, apre sa anba tant de sèvant yo, li pa jwenn anyen. Li soti anba tant Leya a, li antre anba tant Rachèl. la. 34Rachèl menm te pran ti zidòl kay yo, li te mete yo anba aparèy chamo a, epi li chita sou yo. Laban menm chache tout anba tant lan, li pa jwenn anyen. 35Rachèl di papa l’ konsa: -Si ou wè mwen pa ka leve kanpe devan ou, ou pa bezwen fache non. Se lalen mwen mwen genyen. Se konsa Laban fouye toupatou, li pa jwenn ti zidòl kay li yo. 36Lè sa a, Jakòb move sou Laban. Li pete yon kabouyay ak li, li di l’: -Ki krim mwen fè? Kisa m’ fè ki mal pou w’ap pousib mwen konsa? 37Ou fin fouye tout zafè m’ yo. Kisa ou jwenn ki pou ou? Mete l’ la devan moun pa ou yo ak moun pa m’ yo, pou yo ka di ki moun ki gen rezon! 38Sa fè ventan depi m avè ou. Mouton ou yo ak kabrit ou yo pa janm manke fè pitit. Mwen pa janm manje yon ti bouk nan bèt ou yo. 39Lè bèt nan bwa touye yon mouton, mwen pa janm pote l’ ba ou. Mwen te pran pèt la sou kont mwen. Ou te rann mwen reskonsab tout bèt yo vòlè, kit se lannwit, kit se lajounen. 40Lajounen, chalè te fini avè m’. Lannwit, se te fredi, mwen pa t’ kapab dòmi. 41Se konsa sa te ye pandan tout ventan mwen pase lakay ou yo. Mwen travay pandan katòzan pou de pitit fi ou yo. Apre sa, mwen fè sizan ankò ap travay pou bann bèt ou yo. Atousa, ou jwenn mwayen chanje pawòl dis fwa lè lè a rive pou ou peye m’. 42Si Bondye papa m’ lan, Bondye Abraram lan, Bondye Izarak respekte a, pa t’ la avèk mwen, koulye a ou ta voye m’ ale yon men devan yon men dèyè. Men Bondye wè tout traka mwen bay tèt mwen, li wè travay mwen fè, se konsa yè swa li rann jijman li. 43Laban reponn Jakòb: -Fi sa yo se pitit mwen yo ye. Timoun sa yo, se pa m’ yo ye. Bann bèt sa yo se pou mwen yo ye. tout sa ou wè la a, se pou mwen yo ye. Bon, kisa m’ ka fè koulye a pou pitit fi mwen yo ak pou pitit pitit mwen yo? 44Vini non. Annou pase yon kontra, mwen menm avè ou. Ann kite yon mak ki va sèvi pou fè nou toujou chonje kontra a. 45Jakòb pran yon gwo wòch, li plante l’ nan tè a, li fè l’ rete kanpe tankou yon bòn. 46Epi, li di moun li yo: -Ranmase wòch. Mesye yo ranmase wòch, yo anpile yo fè yon gwo pil. Apre sa, yo chita bò pil wòch la, yo manje. 47Laban rele pil wòch la Jega Saadouta nan lang pa l’, men Jakòb te rele l’ nan lang pa l’ Galèd. 48Laban di: -Pil wòch sa a va sèvi pou fè nou tout de toujou chonje kontra a. Se poutèt sa yo rele kote sa a Galèd. 49Laban di ankò: -Se pou Bondye voye je sou nou tout de lè nou fin separe. Se konsa yo rele kote sa a Mispa. 50Laban pale ankò, li di: -Si ou maltrete pitit fi mwen yo, si ou pran lòt fanm ankò sou yo, konnen ou p’ap annafè ak yon moun tankou nou tande. Atansyon, men se ak Bondye menm, ki temwen sa nou sot fè a, w’ap annafè. 51Laban di Jakòb ankò: -Men pil wòch mwen mete pou separe nou an. Men bòn ou plante a la. 52Ni pil wòch yo ni bòn lan ap sèvi yon mak. Mwen pa gen dwa depase l’ pou m’ vin atake ou, ni ou pa gen dwa depase l’ pou ou vin atake m’. 53Se pou Bondye Abraram lan, Bondye Nakò a, Bondye papa yo a, mete rezon nan mitan nou. Lè sa a, Jakòb sèmante nan non Bondye Izarak, papa l’ respekte a. 54Apre sa, li touye yon bèt, li ofri l’ bay Bondye sou mòn lan, epi li envite moun pa l’ yo vin manje. Lè yo fin manje, yo pase nwit la sou mòn lan. 55Nan denmen maten byen bonè, Laban leve, li bo pitit pitit li yo ak pitit fi li yo. Li beni yo. Apre sa, li pati, li tounen lakay li.